religion, church, news, Gwida għall-Films

Direttur:

Ħin tal-Film:

Maħruġ minn KRS Releasing Ltd

KLASSIFIKA TAĊ-ĊENSURA:

KLASSIFIKA TAL-KNISJA:

Sena wara l-ġrajjiet li seħħew fil-film ta' qabel dan, Spencer, Fridge, Martha u Bethany infirdu u marru f'direzzjonijiet differenti għalkemm ftehmu li jiltaqgħu ġewwa Brantford.

Spencer kien imħasseb ħafna rigward din il-laqgħa l-aktar minħabba li ma xtaqx jiltaqa' ma' Martha u jkomplu bir-relazzjoni magħha.

Fl-ewwel lejl ġewwa Brantford, Spencer intebaħ li ż-żmien ġewwa Jumanji kien għalih aktar relevanti u għalhekk iddeċieda li jirritorna lura hemm.

L-għada, Fridge, Martha u Bathany tħassbu meta Spencer ma deherx.

Għalhekk marru fejn kien joqgħod u hemm iltaqgħu ma' Eddie, in-nannu tiegħu li kien qiegħed hemm rikoverat wara operazzjoni u Milo Walker.

Hemm il-grupp isiru jafu li Spencer apposta kien żamm biċċiet imkissra tal-logħba Jumanji.

Għalhekk iddeċiedew li jidħlu fil-logħba biex jerġgħu jġibu lura lil Spencer.

Iżda l-logħba ma ħadmitx kif suppost u begħlet biss lil Fridge u lil Martha, flimkien ma' Eddie u Milo.

Bethany li baqgħet barra, marret tfittex lil Alex Vreeke, player ieħor, biex flimkien jerġgħu jidħlu fil-logħba.

Sadanittant, fil-logħba, Martha ssib ruħha għal darb'oħra lura fil-karattru ta' Lara Croft fir-Ruby Roundhouse waqt li Fridge jispiċċa fil-forma tal-Professur Oberon Shelly, espert fil-mapep, waqt li Eddie jsib ruħu fil-karattru ta' Dr. Smolder Bravestone u Milo isir iż-żoologu "Mouse".

Minħabba nuqqas ta' esperjenza li Eddie u Milo sabu ruħhom fiha, din issarfet billi Fridge tilef l-ewwel ħajja.

Il-gwida Nigel Billingsly jinforma lill-grupp li l-logħba kienet inbidlet minħabba li Jurgen the Brutal, kmandant militari bla ħniena ta' xejn u li kien responsabbli għall-mewt tal-ġenituri ta' Bravestone, kien seraq ukoll il-ġiżirana maġika magħrufa bħala Falcon's Heart li kienet tipprovdi fertilità lill-artijiet sakemm din kienet dejjem tħares lejn ix-xemx.

Iżda Jurgen poġġa din il-ġiżirana fid-dlam b'riżultat li kkawżat diżastru fl-artijiet li sfaw f'nixfa kbira.

X'sejrin jagħmlu biex jerġgħu jġibu lura din il-ġiżirana?

Meta waqqfu qrib oasi, hemm jiltaqgħu ma' Spencer li issa kien qiegħed jaħdem f'karattru ġdid, il-ħalliel ta' Ming Fleetfoot.

X'jiġri minn hawn?

Film Amerikan, fantasija, kummiedja u mimli avventuri interessanti, taħt id-direzzjoni ta' Jake Kasdan u msejjes fuq il-ktieb Jumanji

ta' Chris Van Allsburg.

Minħabba kliem goff u azzjonijiet mimli tensjoni, ikun tajjeb li l-film jarawh dawk li għalqu t-tnax-il sena.

Jumanji: The Next Level


religion, church, news, Il-Kelma tal-Arċisqof

L-omelija tal-Arċisqof Charles J. Scicluna

Il-Knisja ta' San Franġisk ta' Assisi, Birkirkara

24 ta' Novembru 2018

"Tawh ħakma ġieħ u saltna biex lilu jaqdi kull ġens u poplu u lsien" (Dan 7:13).

Illum aħna u nibdew niċċelebraw il-festa solenni ta' Sidna Ġesù Kristu, Sultan tal-Ħolqien Kollu, nistaqsu lilna nfusna: x'inhuma dawn il-ħakma, il-ġieħ u s-saltna?

Ir-risposta jagħtihielna l-awtur tal-ktieb tal-Apokalissi meta jissellef il-frażi tal-profeta Żakkarija u jgħidilna: "L-għajnejn kollha jarawh, ukoll dawk li kienu nifduh.

Ir-razez kollha tal-art jibdew iħabbtu fuq sidirhom minħabba fih.

Iva, Ammen" (Apok 1:7).

Huwa xieraq li llum fil-festa ta' Kristu Re, ninawguraw u nbierku din ix-xbieha sabiħa u qaddisa tal-kurċifiss li l-oriġinal tiegħu qiegħed l-Italja.

Dan huwa kurċifiss antikissimu u nirringrazzjaw ħafna lill-artist u pittur.

Jiena nixtieq nislet riflessjoni ċkejkna fuq din l-ikona u xbieha qaddisa li se ninawguraw illejla.

Nirringrazzja lill-patrijiet Franġiskani tal-inizjattiva.

L-istedina tiegħi hija li nidħlu fl-ispirtu ta' San Franġisk, li l-Mulej għażlu biex ikun ix-xebh tiegħu hu u jbus il-pjagi ta' Ġesù.

Waħda mill-affarijiet uniċi f'dan il-kurċifiss tassew antik hija propju din il-qima li San Franġisk jagħti lill-pjaga tas-saqajn tal-Imgħallem.

Il-bewsa ta' San Franġisk tiġbor fiha d-devozzjoni tagħna lejn is-sultan, li l-frott tiegħu huwa s-Salib Imqaddes, li quddiem Pilatu jiddikjara li s-saltna tiegħu mhijiex ta' din id-dinja, li l-kriterju tas-saltna tiegħu mhuwiex kriterju ta' din id-dinja.

Jitla' biex isaltan minn fuq il-għuda tas-salib għaliex hu sinjal u sultan li jmeruh u sultan u sinjal tal-imħabba.

Meta nħarsu lejn Ġesù ta' Nazaret, l-Iben ta' Alla inkarnat, u narawh minfud bil-lanza ta' dnubietna, aħna ninxteħtu għarkupptejna b'sens ta' qima, rikonoxximent, gratitudni u devozzjoni.

Dawn is-sentimenti kollha niġborhom f'isimna fil-kliem ta' San Franġisk.

Il-Mulej żejnu wkoll bis-sinjali tat-tbatija tiegħu; ried iwaħħdu miegħu b'xebh mill-iżjed intimu imma San Franġisk aħna nitolbu lill-Mulej biex jistampa fil-qalb tagħna x-xbieha u l-imħabba tiegħu.

Il-Verġni Mbierka u l-appostlu l-maħbub Ġwanni, li jibku t-tbatija u l-mewt tal-Imgħallem, jgħallmuna l-vera solidarjetà: is-solidarjetà li tagħmilna parti mis-saltna.

Il-Mulej jinsisti li aħna wkoll rridu nkunu xhieda, kif kien hu xhud tal-verità, xhud fidil u veru, kif isejjaħlu tant tajjeb il-Ktieb tal-Apokalissi.

Quddiem Pilatu Ġesù jiddikjara: "Jiena għalhekk twelid u għalhekk ġejt fid-dinja biex nixhed għall-verita.

Kull min iħobb il-verita jisma leħni" (Ġw 18:37).

Meta nisimgħu leħen Ġesù, nisimgħuh jgħallimna l-imħabba: "M'hemmx imħabba akbar minn din li wieħed jagħti ħajtu għal ħbiebu" (Ġw 15:13).

"Ħobbu lil xulxin kif ħabbejtkom jien" (Ġw 15:12).

"Itolbu u taqilgħu, biex il-ferħ tagħkom ikun sħiħ" (Ġw 16:24).

Il-leħen tal-Mulej huwa l-leħen tal-verità.

Minn fuq is-salib jgħallimna l-maħfra tal-għedewwa; jgħallimna l-premju tal-ġenna, l-għatx għall-erwieħ; jgħallimna l-għożża tal-omm, jgħallimna li aħna ulied Marija; jgħallimna l-fiduċja u t-tama f'Alla; u jgħallimna wkoll li aħna ta' min nintelqu f'idejn l-Imgħallem u nitolbuh l-grazzja li fi tmiem ta' ħajjitna ngħidulu "kollox mitmum".

Jalla aħna ntemmu l-vokazzjoni li l-Mulej irid minna: il-proġett ta' mħabba li għandu għalina.

Kienet ħaġa qaddisa u sabiħa li l-patrijiet jitolbu lill-artist biex mal-ġenb il-korp qaddis tal-kurċifiss, jiktbu bil-Malti t-talba ta' San Franġisk: "O Alla l-aktar għoli u glorjuż, dawwal id-dlamijiet ta' qalbna, sawwab fija fidi retta, tama ċerta u mħabba perfetta.

Agħtini, Mulej, li nħoss u nagħraf lilek biex nagħmel ir-rieda vera u mqaddsa tiegħek".

Arċisqof ta' Malta

Il-Qari tal-Quddiesa:

Qari I: Dan 7, 13-14

Salm: 92 (93) 1ab.1ċ-2.5

Evanġelju: Ġw 18, 33b-37

Ritratti: knisja.mt/ritratti

Aktar ritratti >>

X'jagħmilna parti mis-Saltna ta' Alla?


Il-Ħamis 2 ta' April 2020, tista' ssegwi live t-tlugħ tal-polza ta' parteċipazzjoni għall-Primarja 1 tal-bniet fl-iskejjel tal-Knisja.

Il-polza tibda fid-9:30am.

Il-filmati tal-poloz jibqgħu aċċessibbli online anki wara li tispiċċa x-xandira tagħhom.

Ir-riżultati tal-poloz jittellgħu online l-għada ta' kull polza, fuq

il‐paġna tal‐Iskejjel tal‐Knisja

Għal iktar tagħrif il-pubbliku jista' jibgħat email fuq

jew iċempel fuq 7999 0224.

Live: Polza ta' parteċipazzjoni għal Primarja 1 bniet – Dħul 2020, 2 t'April 9:30am


Għada l-Erbgħa 1 ta' April 2020, tista' ssegwi live t-tlugħ tal-polza ta' parteċipazzjoni għall-Form 1 tal-bniet u s-subien fl-iskejjel tal-Knisja.

Il-polza tal-bniet tibda fid-9:30am u tas-subien issir eżatt warajha fl-10:30am, jew xħin tispiċċa l-polza tal-bniet jekk din tkun għadha ma spiċċatx sa dak il-ħin.

il‐paġna tal‐Iskejjel tal‐Knisja

Il-lista tal-parteċipanti tal-poloz tinsab

hawnhekk

jew iċempel fuq 7999 0224.

Segwi live l-polza tal-bniet

Segwi live l-polza tas-subien

Live: Polza ta' parteċipazzjoni għall-Form 1 bniet u subien – Dħul 2020, 1 t'April, 9:30am


Direttur:

Edward Norton

Ħin tal-Film:

Maħruġ minn KRS Releasing Ltd

KLASSIFIKA TAĊ-ĊENSURA:

KLASSIFIKA TAL-KNISJA:

Fl-1950, f'New York City, Lionel Essrog kien jaħdem bħala detektiv f'aġenzija flimkien ma' Gilbert Coney, Dany Fanti u Tony Vermonte.

Frank Minna, il-boss tagħhom kien salvhom meta bħala tfal kienu f'orfanatrofju fejn kienu jiġu abbużati.

Lionel, mlaqqam "Motherless Brooklyn" kien ibati minn sindrome Tourette għalkemm kellu memorja fotografika.

Frank kien qiegħed jaħdem fuq każ sigriet u perikoluż.

Hu talab lil Lionel u lil Gilbert biex iżommu għajnejhom fuq il-passi tiegħu meta kien sejjer jiltaqa' ma' Wiliam Lieberman u Lou biex jippreżentalhom dokumenti fuq negozju li kien fil-periklu li jfalli.

Meta Frank ipprova jinnegozja prezz għola, l-irġiel ġagħluh imur magħhom għand l-oriġinal.

Lionel u Gilbert segwewhom u kif Frank flimkien ma' Liieberman u Lou waslu fid-destinazzjoni tagħhom, sefa' maqtul.

Lionel u Gilbert jaslu fuq il-post u jaraw id-delitt u għalkemm ħaduh l-isptar, hu miet bil-feriti li sofra.

Julia, l-armla ta' Frank, irħiet f'idejn Tony it-tmexxija tal-uffiċċju.

Lionel beda jilbes il-kappell u l-kowt ta' Frank.

Fil-but sab kaxxa tas-sulfarini li fuqha kien hemm isem ta'

jazz bar

ġewwa Harlem.

Lionel jintebaħ li fl-investigazzjoni, Frank sab imdaħħla Laura Rose li kienet taħdem għal Gabby Horwitz li kien jiġġieled kontra l-modernizzazzjoni ta' proprjetà qadima għad-detriment tal-fqar u l-minoranzi li kienu jgħixu fihom.

Lionel imur għal laqgħa fil-kunsill ċiviku tal-belt biex jiltaqa' ma' Moses Randolph li kien inkarigat mill-iżvilupp tal-belt.

Moses kien il-bniedem li kien ħerqan li dan l-iżvilupp iseħħ.

Lionel biex isir jaf aktar fuq il-proġett, jaghmilha ta' reporter.

Hawn isir jaf lil Laura.

Din tieħdu fi

fejn Frank kien fil-fatt qiegħed jinvestiga.

Hemm jiltaqa' ma' Billy missier Laura li jassumi li Lionel kien wieħed minn-nies ta' Moses.

B'riżultat li Lionel safa' aggredit u spiċċa stordut.

Jiġi salvat minn wieħed li kien jafu u jsir jaf li Paul, perit, kien ħu Moses.

Jsir jaf ukoll li Lieberman kien qiegħed jirċievi flus illegali fuq bejgħ tad-djar u li fl-iskema kien hemm it-tbagħbis.

X'kien qiegħed jiġri fir-realtà?

Min kien wara din il-korruzzjoni kollha?

Film Amerikan mimli azzjoni u taħt id-direzzjoni u kitba ta' Edward Norton.

Minħabba vjolenza u qtil brutali kif ukoll kliem goff, ikun tajjeb li l-film jarawh dawk li għalqu l-ħmistax-il sena.

Motherless Brooklyn


Direttur:

Ħin tal-Film:

Maħruġ minn KRS Releasing Ltd

KLASSIFIKA TAĊ-ĊENSURA:

KLASSIFIKA TAL-KNISJA:

Max, Lucas u Thor huma ħbieb kbar, magħrufa bħala l-Bean Bag Boys.

It-tlieta jattendu l-iskola fil-livell tas-sitt sena, u għandhom età ta' bejn wieħed u ieħor ta' ħdax u t-tnax-il sena.

F'dik l-età, bħal ma dejjem jiġri, jibdew jaffrontaw dilemmi personali.

Max beda jiffansja lil Brixlee, studenta fl-istess klassi; Lucas isir jaf li l-ġenituri tiegħu kienu sejrin jiddivorzjaw barra wkoll li xejn ma kien jieħu gost bil-fastidju li jtuh sħabu; Thor min-naħa tiegħu qiegħed jipprova jsegwi l-interess li kellu lejn il-kant.

Meta tiġi l-opportunità li Max ibus lil Brixlee, f'party organizzat minn Soren, student popolari, Max u ħbiebu tiġihom l-idea li jispjunaw fuq Hanna, il-ġar tagħhom, teenager.

Biex jagħmlu dan kien hemm bżonn li jagħmlu użu mid-drone ta' missier Max, li kien jużah għax-xogħol u kien prezzjuż għalih tant li widdeb lil Max biex ma jmissux.

L-idea kienet li jsiru jafu kif wieħed għandu jbus.

Ħasbu li Hanna tkun tista' ittihom idea.

Iżda l-pjan tagħhom falla bl-ikraħ b'riżultat li d-drone spiċċca mfarrak għalkemm it-tlieta rrnexxielhom jieħdu l-pilloli ecstasy li kellha Hanna.

Biex ma jinqabdux, l-aktar Max għax kien jiġi kkastigat billi ma jkunx jista' joħroġ, jiddeċiedu li jixtru drone ġdid.

Dan jagħmluh waqt li Hanna u Lily, ħabibtha, jibdew jiġru warajhom biex jieħdu lura l-pilloli ecstasy li kienu serqulhom.

Hawn iseħħu numru ta' avventuri u skappaturi sakemm Max, Lucas u Thor, b'mod mirakuluż jaslu fil-mall fejn kienu jittamaw li jixtru d-drone ġdid.

Sfortunatament meta jaslu, isiru jafu li Hanna u Lily kienu xtraw l-aħħar drone li kien hemm fil-ħanut.

It-tlieta kienu lesti li jpartu l-pilloli mal-drone iżda sfortunatament, dawn kienu ġew ikkonfiskati minn uffiċjal tal-pulizija.

X'sejrin jagħmlu issa?

Triq waħda kien hemm, li Max, Lucas u Thor, fuq suġġeriment ta' Hanna jmorru jixtru l-pilloli ectasy mill-exboy tagħha u b' ħekk ikunu jistgħu jakkwistaw d-drone minn għandhom.

X'jiġri minn hawn?

Tgħid jirnexxielhom jew Max, speċjalment, jidħol f'iktar inkwiet?

Film Amerikan, kummiedja, taħt id-direzzjoni ta' Gene Stupnitsky b'kitba tiegħu stess flimkien ma' Lee Eisenberg.

Minħabba l-kontenut qawwi sesswali li fih il-film u li hemm imdaħħla tfal taħt l-età u li jsiru l-protagonisti tal-istorja, tema li tidħol id-droga kif ukoll ħafna kliem goff u pervers, ikun tajjeb li l-film jarawh il-kbar biss.

Good Boys


Il-messaġġ tal-Arċisqof Charles J. Scicluna

L-ewwel nett jien nixtieq nirringrazzjak ħafna tal-awgurju tiegħek, anke tal-kliem profond li għidt.

Jien nixtieq nibda mil-lum stess għaliex intlaħaq ftehim ieħor bejn il-Gvern u l-Caritas dwar ir-rijabilitazzjoni ta' residenti fil-Faċilità Korrettiva ta' Kordin li għandhom bżonn rijabilitazzjoni għaliex huma dipendenti mid-droga.

Il-kummenti kemm tal-Ministru kif ukoll tal-Kurunell li qed jieħu ħsieb il-Faċilità Korrettiva ta' Kordin huma ta' apprezzament, imma l-apprezzament jiġi wkoll min-naħa tal-Knisja li tħossha afdata u tħossha wkoll msejħa biex tkun ta' kontribut konkret.

Inti bdejt b'nota personali u jien nixtieq nirreċiproka wkoll għaliex din l-esperjenza li kelli l-ewwel bħala Amministratur Appostoliku ta' din l-Arċidjoċesi ġa f'Ottubru tal-2014 u anke mbagħad bħala Arċisqof ta' Malta, jiena nista' ngħid li dejjem sibt koperazzjoni.

Onor. Prim Ministru apprezzajt ukoll ir-riferiment għar-Rerum Novarum li għamilt.

Aħna għandna kelma importanti ħafna f'din it-tradizzjoni tal-kelma tal-Papiet fuq it-tagħlim soċjali tal-Papa Franġisku fil-Laudato Si' li qed jibni wkoll fuq il-predeċessuri tiegħu.

Il-Papa qed jitlob minna lkoll għażliet kuraġġużi biex aħna nippruvaw inħarsu dak li għandna, nibdew mill-ambjent naturali anke l-ambjent mibni, u jkollna sens ta' responsabbiltà għall-ġenerazzjonijiet futuri.

Naħseb din il-kelma hija importanti ħafna fil-qasam politiku Malti wkoll.

Ngħaddu x'ngħaddu minnu, irridu nużaw anke mumenti diffiċli bħalma qegħdin ngħaddu minnhom issa biex nikkonfrantaw ruħna mar-realtà, ma naqtgħux qalbna, nibqgħu nagħtu tama lill-poplu tagħna imma naħdmu biex il-ġenerazzjonijiet futuri nassigurawlhom mhux biss kwalità ta' ħajja aħjar imma anke kwalità morali għolja u etika.

Jiena naħseb li din hija sfida importanti, sfida attwali wkoll u nħoss li l-verità, anke jekk mhux se tkun komda naffaċċjawha, imma mbagħad irridu nħarsu 'l quddiem.

Jiena nawgura wkoll li fid-diskors ta' bejnietna u l-mod kif inħarsu lejn xulxin nibqgħu jkollna almenu minimu ta' umanità u ta' ċiviltà u anke l-isforz biex kull tentazzjoni ta' mibegħda jew ta' rabja aħna nirbħuha.

Ovvjament fil-mumenti diffiċli jafu joħorġu minna l-aħjar jew l-agħar, u din hija sfida u għażla li hija f'idejna.

Aħna rridu f'mumenti ta' sfida ngħidu: din hija wkoll opportunità li aħna nirreaġixxu bl-aħjar mod.

U jiena dan l-awguri li nagħmel hawnhekk quddiem persuni li għandhom responsabilitajiet importanti u li nafhom personalment għaliex nikkopera magħhom fuq diversi livelli u permezz ta' diversi kuntatti.

Nieħu pjaċir meta l-kuntatt ikun leali, ikun veru għax imbagħad jiena rrid wkoll għandi d-dover nirrispetta l-politika tal-Gvern, id-direttivi li jiġu mill-Ewropa u l-isforz li aħna, waqt li qed naħdmu għall-ġid komuni, irridu wkoll nirrispondu għal-esiġenzi ta' umanità, ta' solidarjetà fil-kuntest konkret tagħna.

Nixtieq ukoll nirringrazzjak ta' dak kollu li ħdimna flimkien, aħna se nibqgħu niltaqgħu x'aktarx fuq livelli inqas formali.

Ippermettili, fuq nota personali, nixtieq inselli għal Michelle u għat-tfal.

Kien ta' ferħ kbir għalija li lil Soleil Sophie u Etoile Ella tajthom il-Griżma.

Verament kienet esperjenza sabiħa ma' sħabhom tal-iskola.

Wliedna naħseb jagħtuna spunt ta' responsabbiltà u ta' tama.

Id-domanda li rridu nagħmlu lilna nfusna huwa: x'futur se nagħtuhom?

Ir-responsabbiltà allura mhux għalina biss, imma missier u omm meta jaħsbu fuq il-legat tagħhom iħarsu lejn uliedhom, għax inti għal uliedek tkun tixtieq l-aħjar.

Nixtieq nippreżentalek ir-raba' edizzjoni tal-ktieb Kelma ta' Ħabib.

Dan huwa dak kollu li għedt fl-2018.

Fih 600 paġna.

Tant jgħiduli biex nagħlaq ħalqi u r-reazzjoni tiegħi hija li nibqa' ngħid.

Ovvjament imbagħad għandna kopja għal kulħadd.

Grazzi ħafna.

Arċisqof ta' Malta

Aktar ritratti: knisja.mt/ritratti

Il-verità, anke jekk mhux komda, naffaċċjawha, imma mbagħad irridu nħarsu 'l quddiem – L-Arċisqof lill-Prim Ministru


religion, church, news, L-Evanġelju tal-Jum

Ħadd il-Palm u l-Passjoni tal-Mulej

Qari tal-jum

L-Ewwel Qari: Is 50, 4-7

It-Tieni Qari: Fil 2, 6-11

L-Evanġelju: Mt 26, 14 – 27, 66

Il-Passjoni ta' Sidna Ġesù Kristu skond San Mattew

F'dak iż-żmien, wieħed mit-Tnax, jismu Ġuda l-Iskarjota, mar għand il-qassisin il-kbar u qalilhom: "Xi tridu tagħtuni u jiena nagħtikom lil Ġesù f'idejkom?"

U huma tawh tletin biċċa tal-fidda bħala ħlas.

Minn dak il-ħin beda jfittex okkażjoni tajba biex jagħtihom lil Ġesù f'idejhom.

Fl-ewwel jum tal-Ażżmi d-dixxipli resqu lejn Ġesù u qalulu: "Fejn tridna nħejjulek l-ikla tal-Għid?"

U hu qalilhom: "Morru l-belt għand it-tali, u għidulu: "Qallek l-Imgħallem: Is-siegħa tiegħi waslet; jien se nagħmel l-ikla tal-Għid għandek mad-dixxipli tiegħi"."

Id-dixxipli għamlu kif ordnalhom Ġesù u ħejjew l-ikla ta' l-Għid.

Għall-ħin ta' filgħaxija qagħad fuq il-mejda flimkien mat-Tnax, u waqt l-ikel qal: "Tassew ngħidilkom, li wieħed minnkom se jittradini".

Huma bdew isewdu qalbhom ħafna u kull wieħed minnhom beda jsaqsih: "Jaqaw jien, Mulej?"

U Ġesù weġibhom: "Dak li jmidd idu u jbill il-ħobż fi platt wieħed miegħi, dak li se jittradini.

Bin il-bniedem imur kif hemm miktub fuqu imma ħażin għalih dak il-bniedem li permezz tiegħu Bin il-bniedem ikun mogħti f'idejn l-għedewwa!

Kien ikun aħjar għalih dak il-bniedem li kieku ma twieled xejn!".

Qabeż Ġuda, dak li ttradieh, u qallu: "Jaqaw jien, Rabbi?"

Wieġbu Ġesù: "Int qiegħed tgħidu".

Huma u jieklu, Ġesù ħa l-ħobż f'idejh, qal il-barka, qasmu, newlu lid-dixxipli u qal: "Ħudu, kulu, dan hu ġismi".

Imbagħad ħa l-kalċi f'idejh, radd il-ħajr, newlilhom il-kalċi u qal: "Ixorbu lkoll minnu, għax dan huwa demmi, id-demm tal-Patt, li jixxerred għall-kotra għall-maħfra tad-dnubiet.

Ngħidilkom, li ma nerġax nixrob iżjed minn dan il-frott tad-dielja sa dakinhar li nixrob inbid ġdid magħkom fis-Saltna ta' Missieri".

Kantaw is-salmi u ħarġu lejn l-Għolja taż-Żebbuġ.

Imbagħad Ġesù qalilhom: "Ilkoll kemm intom se titħawdu minħabba fija f'dan il-lejl; għax hemm miktub: "Nidrob ir-ragħaj, u n-nagħaġ tal-merħla jitferrxu".

Imma wara li nqum mill-mewt, immur il-Galilija qabilkom".

Qabeż Pietru u qallu: "Jekk kulħadd jitħawwad minħabba fik, jiena ma nitħawwad qatt".

Qallu Ġesù: "Tassew, ngħidlek, li dal-lejl, qabel ma jidden is-serduk, int tkun ġa ċħadtni tliet darbiet".

Qallu Pietru: "Le, ma niċħdekx, anqas jekk ikolli mmut miegħek!".

U d-dixxipli l-oħra wkoll, kulħadd qal l-istess.

Imbagħad Ġesù flimkien mad-dixxipli tiegħu wasal f'qasam, jgħidulu l-Ġetsemani, u qal lid-dixxipli: "Oqogħdu bilqiegħda hawn sakemm immur hemmhekk nitlob".

U ħa miegħu lil Pietru u ż-żewġ ulied ta' Żebedew, u beda jsewwed qalbu u jiddejjaq.

Imbagħad qalilhom: "Għandi ruħi mnikkta għall-mewt, ibqgħu hawn u ishru miegħi".

Mexa kemmxejn 'il quddiem, inxteħet wiċċu fl-art jitlob u jgħid: "Missier, jekk jista' jkun, biegħed minni dan il-kalċi!

Imma mhux kif irrid jien, iżda kif trid int".Ġie ħdejn id-dixxipli u sabhom reqdin; u qal lil Pietru: "Mela ma flaħtux tishru siegħa waħda miegħi?

Ishru u itolbu biex ma tidħlux fit-tiġrib.

L-ispirtu, iva, irid; imma l-ġisem dgħajjef".

Għat-tieni darba raġa' mar jitlob u qal: "Missieri, jekk dan il-kalċi ma jistax jgħaddi mingħajr ma nixorbu, tkun magħmula r-rieda tiegħek".

Mill-ġdid ġie u sabhom reqdin, għax għajnejhom kienu tqal bin-ngħas.

Ħalliehom, u raġa' mar jitlob għat-tielet darba, u qal l-istess kliem.

Imbagħad ġie ħdejn id-dixxipli u qalilhom: "Issa se torqdu u tistrieħu?

Ara, is-siegħa waslet, u Bin il-bniedem se jkun mogħti f'idejn il-midinbin.

Qumu!

Ejjew immorru!

Araw, dak li se jittradini huwa fil-qrib!".

Kif kien għadu jitkellem, ġie Ġuda, wieħed mit-Tnax, b'ġemgħa kbira ta' nies miegħu, armati bis-sjuf u l-bsaten, mibgħuta mill-qassisin il-kbar u x-xjuħ tal-poplu.

Issa dak li kien se jittradih kien tahom sinjal u qalilhom: "Lil dak li nbus, dak hu: aqbduh".

U minnufih resaq fuq Ġesù; u qallu: "Is-sliem għalik, Rabbi!".

U biesu.

U Ġesù qallu: "Ħabib, għalhekk ġejt int!".

Huma resqu lejh, meddew idejhom fuq Ġesù u qabduh.

Wieħed minn dawk li kienu ma' Ġesù ħareġ idu u silet is-sejf, darab lill-qaddej tal-qassis il-kbir u qatagħlu widintu.

Imbagħad Ġesù qallu: "Erġa' daħħal sejfek f'postu għax kull min jaqbad is-sejf, bis-sejf jinqered.

Taħseb int li ma nistax nitlob lil Missieri u jibgħatli issa stess aktar minn tnax-il leġjun ta' anġli?

Iżda mbagħad kif isseħħ l-Iskrittura li tgħid li hekk għandu jsir?"

Fl-istess waqt Ġesù qal: "Qiskom ħriġtu għal xi ħalliel, armati bis-sjuf u bil-bsaten biex taqbdu lili!

Jien kuljum kont inkun bilqiegħda fit-tempju ngħallem, u ma żammejtunix.

Iżda dan kollu ġara biex isseħħ il-kitba tal-profeti".

Imbagħad id-dixxipli kollha telquh u ħarbu.

Dawk li qabdu lil Ġesù ħaduh quddiem Kajfa, il-qassis il-kbir, fejn ġa kienu nġabru l-kittieba u x-xjuħ.

Pietru kien baqa' miexi warajh mill-bogħod sal-palazz tal-qassis il-kbir; daħal ġewwa u qagħad bilqiegħda mal-qaddejja biex jara kif kienet se tintemm il-biċċa.

Il-qassisin il-kbar u s-Sinedriju kollha bdew ifittxu xhieda foloz kontra Ġesù bil-ħsieb li jagħtuh il-mewt, iżda għalkemm resqu bosta xhieda foloz, ma sabux fuqiex jixluh.

Fl-aħħar resqu tnejn u qalu: "Dan qal: "Nista' nħott it-tempju ta' Alla u nerġa' nibnih fi tlitt ijiem"."

Il-qassis il-kbir qam u qallu: "Xejn ma twieġeb?

X'inhuma jixhdu dawn kontra tiegħek?"

Imma Ġesù baqa' sieket.

Imbagħad il-qassis il-kbir qabad u qallu: "Aħlifli fuq Alla l-ħaj u għidilna jekk intix il-Messija, Bin Alla".

Qallu Ġesù: "Inti qiegħed tgħidu.

U ngħidilkom ukoll: minn issa 'l quddiem għad taraw lil Bin il-bniedem bilqiegħda n-naħa tal-lemin ta' dak li jista' kollox u ġej fuq is-sħab tas-sema".

Imbagħad il-qassis il-kbir ċarrat ilbiesu u qal: "Din dagħwa!

Xi ħtieġa għandna iżjed ta' xhieda?

Ara, smajtuha issa d-dagħwa!

X'jidhrilkom?"

Huma weġbuh u qalu: "Ħaqqu l-mewt".

Imbagħad beżqulu f'wiċċu u tawh bil-ponn, u xi wħud tawh bil-ħarta u qalulu: "Aqta' min tahielek, Messija, din id-daqqa!".

Intant Pietru kien hemm barra bilqiegħda, fil-bitħa tal-palazz.

U resqet fuqu waħda qaddejja u qaltlu: "Int ukoll kont ma' Ġesù tal-Galilija!".

Imma hu ċaħad quddiem kulħadd u qal: "Anqas naf xi trid tgħid".

Imbagħad warrab lejn il-bieb, lemħitu qaddejja oħra u qalet lil dawk li kienu hemm: "Dan kien ma' Ġesù ta' Nażaret".

U raġa' ċaħad u ħalef: "Jien ma nafux lil dan il-bniedem!".

Wara ftit dawk l-istess nies resqu lejn Pietru u qalulu: "Tassew, inti wkoll wieħed minnhom, għax għandek il-kisra ta' kliemek tikxfek".

Imbagħad qabad jisħet lilu nnifsu u jaħlef: "Le, ma nafux lil dan il-bniedem!".

U minnufih is-serduk idden.

U Pietru ftakar fil-kliem ta' Ġesù meta qallu: "Qabel ma s-serduk jidden, int tkun ġa ċħadtni tliet darbiet".

U ħareġ 'il barra jibki biki ta' qsim il-qalb.

L-għada filgħodu l-qassisin il-kbar u x-xjuħ tal-poplu ftiehmu lkoll bejniethom biex lil Ġesù jaqtgħuhielu għall-mewt.

Rabtuh u ħaduh magħhom biex jagħtuh f'idejn Pilatu, il-gvernatur.

Imbagħad Ġuda, it-traditur, meta ra li Ġesù kien ikkundannat, nidem u mar bit-tletin biċċa tal-fidda għand il-qassisin il-kbar u x-xjuħ biex jerġa' jagħtihomlhom lura; u qalilhom: "Dnibt, għax ittradejt demm bla ħtija!".

Iżda huma qalulu: "Aħna din x'inhi affari tagħna?

Dak arah int!".

Hu waddab il-flus fis-santwarju, telaq u mar tgħallaq.

Imbagħad il-qassisin il-kbar ġabru l-flus minn hemm u qalu: "Dawn ma nistgħux inqegħduhom ma' l-offerti, għax huma prezz tad-demm".

Ftiehmu bejniethom, u b'dawk il-flus xtraw "l-Għalqa ta' Ħaddiem il-Fuħħar," biex fiha jidfnu l-barranin.

Kien għalhekk li dik l-għalqa ssemmiet "l-Għalqa tad-Demm", u hekk għadha magħrufa sa llum.

Imbagħad seħħ dak li kien ingħad permezz tal-profeta Ġeremija meta qal: "U ħadu t-tletin biċċa tal-fidda, il-prezz ta' dak li kien stmat bil-prezz mogħti minn ulied Iżrael, u tawhom għall-għalqa ta' ħaddiem il-fuħħar, kif ikkmandani l-Mulej".

Ġesù waqaf quddiem il-gvernatur, u dan staqsieh: "Int is-sultan tal-Lhud?"

U Ġesù wieġbu: "Int qiegħed tgħidu".

Iżda meta l-qassisin il-kbar u x-xjuħ bdew jakkużawh, hu ma wieġeb xejn.

Għalhekk Pilatu qallu: "M'intix tisma' kemm ħwejjeġ qegħdin jixhdu kontra tiegħek?"

Iżda hu anqas għal akkuża waħda ma wieġeb, hekk li l-gvernatur baqa' mistagħġeb ħafna.

Nhar ta' festa, il-gvernatur kien soltu jitlaq wieħed ħabsi, lil min iridu huma.

Dik il-ħabta kellhom wieħed ħabsi magħruf, jismu Barabba.

Mela kif kienu miġbura, Pilatu qalilhom: "Lil min triduni nitilqilkom, lil Barabba jew lil Ġesù li jgħidulu l-Messija?"

Għax hu kien jaf li kienet l-għira li ġagħlithom jagħtuh lil Ġesù f'idejh.

Issa waqt li kien bilqiegħda fuq is-siġġu tat-tribunal, martu bagħtet tgħidlu: "Qis li ma jkollokx x'taqsam ma' dan ir-raġel ġust, għax illum minħabba fih batejt ħafna fil-ħolm".

Iżda l-qassisin il-kbar u x-xjuħ ġiegħlu l-poplu jitolbuh lil Barabba u jeqirdu lil Ġesù.

Il-gvernatur, mela, raġa' staqsiehom: "Lil min triduni nitilqilkom minnhom it-tnejn?"

Weġbuh ilkoll: "Lil Barabba".

Qalilhom Pilatu: "U x'nagħmel b'Ġesù li jgħidulu l-Messija?"

Weġbuh ilkoll: "Sallbu!".

Hu staqsiehom: "Imma x'għamel ħażin?"

Huma aktar bdew jgħajtu u jgħidu: "Sallbu!".

Meta mbagħad Pilatu ra li kollox kien għal xejn, anzi li aktarx kienet se tinqala' xi rewwixta, qabad, ħasel idejh fl-ilma quddiem il-poplu u qal: "Jien m'iniex ħati ta' dan id-demm: dan arawh intom!".

U l-poplu kollu qabeż u qal: "Demmu fuqna u fuq uliedna!".

Imbagħad telqilhom lil Barabba, u lil Ġesù, wara li tah is-swat, tahulhom biex isallbuh.

Imbagħad is-suldati tal-gvernatur ħadu lil Ġesù fil-Pretorju, u ġabru quddiemu lil sħabhom kollha.

Neżżgħuh, u xeħtulu fuqu mantar aħmar skur; qegħdulu fuq rasu kuruna minsuġa mix-xewk u qasba f'idu l-leminija, inxteħtu għarkubbtejhom quddiemu, u qagħdu jiddieħku bih u jgħidulu: "Is-sliem għalik, sultan tal-Lhud!".

Beżqu fuqu, u ħadulu l-qasba minn idu u bdew jagħtuh biha fuq rasu.

Imbagħad, wara li għaddewh biż-żufjett, neżżgħulu l-mantar u xeddewlu ħwejġu.

U ħaduh magħhom biex isallbuh.

Huma u sejrin sabu raġel minn Ċireni, jismu Xmun, u ġagħluh jerfagħlu s-salib.

Meta waslu f'post jgħidulu Golgota, jiġifieri post il-Qorriegħa, tawh jixrob inbid b'taħlita morra; hu daqu, imma ma riedx jixorbu.

Imbagħad sallbuh, u qassmu ħwejġu bejniethom billi tellgħuhom bix-xorti, u nxteħtu bilqiegħda u qagħdu hemm għassa tiegħu.

U qegħdulu fuq rasu l-kawża tal-kundanna tiegħu li kienet tgħid hekk: "Dan hu Ġesù, is-sultan tal-Lhud".

Imbagħad miegħu sallbu żewġ ħallelin, wieħed fuq il-lemin u l-ieħor fuq ix-xellug.

Dawk li kienu għaddejjin bdew jgħajruh, iċaqilqu rashom u jgħidu: "Int li tħott it-tempju u fi tlitt ijiem terġa' tibnih, salva lilekinnifsek jekk int l-Iben ta' Alla, u inżel minn fuq is-salib!".

Hekk ukoll il-qassisin il-kbar bdew jiddieħku bih mal-kittieba u x-xjuħ u jgħidu: "Salva oħrajn, lilu nnifsu ma jistax isalva!

Hu s-sultan ta' Iżrael!

Ħa jinżel issa minn fuq is-salib u nemmnu fih!

Hu jafda f'Alla; ħa jeħilsu issa, jekk iħobbu!

Għax hu qal: "Jiena Bin Alla!".

U bl-istess mod bdew imaqdruh ukoll il-ħallelin li kienu msallbin miegħu.

Mis-sitt siegħa 'l quddiem waqgħet dalma kbira fuq il-pajjiż kollu sad-disa' siegħa.

U madwar id-disa' siegħa Ġesù għajjat b'leħen qawwi u qal: "Elì, Elì, lemà sabaqtàni?"

Jiġifieri: "Alla tiegħi, Alla tiegħi, għaliex tlaqtni?

"Xi wħud minn dawk li kienu hemm, kif semgħuh, qalu: "Lil Elija qiegħed isejjaħ dan!".

U minnufih wieħed minnhom mar jiġri, qabad sponża mimlija bil-ħall, waħħalha f'tarf ta' qasba u tah jixrob, waqt li l-oħrajn qalu: "Stenna, ħa naraw jiġix Elija jsalvah!".

Imma Ġesù raġa' għajjat għajta kbira u radd ruħu.

U ara l-purtiera tas-santwarju ċċarrtet fi tnejn minn fuq s'isfel; l-art theżhżet, il-blat inqasam, u l-oqbra nfetħu, u qamu ħafna iġsma ta' qaddisin li kienu mietu, li ħarġu mill-oqbra u wara l-qawmien tiegħu daħlu fil-Belt imqaddsa u dehru lil bosta nies.

Iċ-ċenturjun u dawk li kienu miegħu għassa ta' Ġesù, kif raw l-art titheżheż u jiġri dak kollu, imtlew b'biża' li ma b ħalu u qalu: "Dan kien tassew Bin Alla!".

Hemmhekk kien hemm ħafna nisa jħarsu mill-bogħod, dawk stess li kienu mxew wara Ġesù biex jaqduh sa minn meta kien għadu fil-Galilija: fosthom kien hemm Marija ta' Magdala, Marija omm Ġakbu u Ġużeppi u omm ulied Żebedew.

Xħin sar fil-għaxija, ġie raġel għani, minn Arimatija, jismu Ġużeppi, li hu wkoll kien sar dixxiplu ta' Ġesù; mar għand Pilatu u talbu l-ġisem ta' Ġesù.

Imbagħad Pilatu ordna li jingħatalu.

Ġużeppi ħa l-ġisem u keffnu f'liżar nadif, qiegħdu fil-qabar ġdid tiegħu li kien ħaffer fil-blat, gerbeb ġebla kbira fid-daħla tal-qabar, u telaq.

Iżda Marija ta' Magdala u Marija l-oħra baqgħu hemm bilqiegħda biswit il-qabar.

L-għada, jiġifieri meta għadda Jum it-Tħejjija, il-qassisin il-kbar u l-Fariżej inġabru għand Pilatu u qalulu: "Sinjur, aħna ftakarna li dan il-bniedem qarrieq, meta kien għadu ħaj, qal: "Wara tlitt ijiem inqum".

Mela ordna li l-qabar ikun imħares tajjeb sat-tielet jum, li ma jmorrux jiġu d-dixxipli tiegħu jisirquh, u jgħidu lill-poplu: "Qam mill-imwiet".

U hekk il-qerq tal-aħħar ikun agħar minn tal-ewwel!".

Qalilhom Pilatu:"Għandkom l-għassa.

Morru ħarsuh tajjeb kif tafu".

U huma marru jissiġillaw il-ġebla biex il-qabar jibqa' mħares sewwa, u ħallew ukoll l-għassa miegħu.

L-Evanġelju tal-Ħadd: 5 ta' April


Direttur:

Maħruġ minn KRS Releasing Ltd

KLASSIFIKA TAĊ-ĊENSURA:

KLASSIFIKA TAL-KNISJA:

Il-film hu rakkont ta' serje ta' avvenimenti li għadda minnhom, id-direttur tal-films, Salvador Mallo matul is-snin.

Issa li jinsab fl-aħħar snin ta' ħajtu, xi ftit minnhom huma avvenimenti li kellhom x'jaqsmu ma' ħwejjjeġ materjali u oħrajn ma' tifkiriet tat-tfulija fil-bidu tas-snin sittin meta flimkien mal-familja tiegħu emigraw lejn Paterna fit-tfittxija għal prosperità.

Salvador ukoll kien iħobb jiftakar fl-ewwel esperjenzi tal-ewwel imħabba li kien sab f'Madrid fis-snin tmenin, iżda wkoll meta din ir-relazzjoni ta' mħabba ġiet fix-xejn.

Salvador ukoll ma setgħax jinsa' it-terapija li għadda minnha u l-impossibilita' li hu jkompli jiffilmja.

Id-direttur tal-films, Salvador Mallo, kien jinsab fi tmiem il-karriera tiegħu minħabba mard kemm fiżiku kif ukoll mentali.

Hu jagħmel żjara lil Alberto Crespo, il-protagonista ta' wieħed mill-ewwel films li kien idderiġa u li għall-aħħar tletin sena ma kienx kellmu aktar minħabba t-tilwima li kellhom bejniethom.

Din il-laqgħa kienet il-bidu ta' rikonċiljazzjoni bejniethom li fiha Crespo introduċih għat-tipjip tal-eroina.

L-effett tal-eroina fakkar lil Salvador f'xi esperjenzi li kellu meta kien għadu tifel meta flimkien ma' missieru u ommu Jaċinta kien beda jgħix ġewwa appartament li fil-fatt kien daħla ta' għar.

Salvador ukoll ftakar fl-esperjenza li kellu meta għall-ewwel darba kien ra raġel għeri, raġel li kien jiġi jagħmel xi xogħol ta' tikħil u tibjid fl-appartament.

L-effett ta' din l-esperjenza, wara ftit taż-żmien, effettwat l-imġieba tiegħu fl-omosesswalità.

Crespo joħloq monologu għal fuq il-palk ta' memorji ta' Salvador u li fih issemma Federico, l-ħabib omosesswali li nzerta wkoll kien fost l-udjenza.

Federico fil-fatt iżżewweġ u issa għandu tfal adulti.

Federico jagħmel żjara lil Salvador u r-riunjoni kważi platonika, it-tnejn jinfirdu darba għal dejjem b'mod ta' ħbieb tal-qalb.

Għalkemm Salvador kien jinsab diżappuntat u anke mweġġa', ikompli jirreżisti l-kilba li kellu għall-eroina u drogi oħra.

Memorja oħra li Salvador ġab quddiem għajnejh kienet dik ta' ommu anzjana li takkużah li kien abbandunaha.

Qabel ma Salvador jipprova li juri li wara kollox hu kien iħobbha ħafna, ommu tmut fl-isptar għalkemm xtaqet li tmut fejn għexet.

Film Spanjol b'sottotitoli bl-Ingliż, taħt id-direzzjoni u kitba ta' Pedro Almodovar.

Minħabba t-tema tal-film kif ukoll l-użu ta' droga, kliem goff u xena ta' għera, ikun tajjeb li l-film jarawh il-kbar biss.

Pain and Glory


Nhar is-Sibt 12 ta' Ottubru l-Arċisqof Charles J. Scicluna amministra s-Sagrament tal-Griżma lil 37 adolexxent fil-Knisja Parrokkjali tal-Madonna ta' Pompeii, Marsaxlokk – 16 bniet u 21 tifel.

L-għada l-Ħadd 13 ta' Novembru l-Isqof Awżiljarju Joseph Galea-Curmi amministra s-Sagrament tal-Griżma lil 110 adolexxent fil-Knisja Parrokkjali ta' San Filippu ta' Agira, Ħaż-Żebbuġ.

Filgħodu s-sagrament ingħata lil 55 tifel u waranofsinhar lil 55 tifla.

Uħud mill-adolexxenti li rċevew il-Griżma tal-Isqof f'Marsaxlokk

L-adoloxxenti subien li rċevew il-Griżma f'Ħaż-Żebbuġ

L-adoloxxenti bniet li rċevew il-Griżma f'Ħaż-Żebbuġ

Aktar ritratti >>

L-adolexxenti mill-parroċċi ta' Marsaxlokk u Ħaż-Żebbuġ jirċievu s-Sagrament tal-Griżma


Direttur:

Ħin tal-Film:

Maħruġ minn KRS Releasing Ltd

KLASSIFIKA TAĊ-ĊENSURA:

KLASSIFIKA TAL-KNISJA:

Natasha hi tfajla ta' sbatax-il sena.

Għalkemm preżentament qegħda tgħix ġewwa New York, il-futur tagħha hu inċert.

Il-familja tagħha li immigrat lejn l-Amerika illegalment xi ftit snin qabel, irċeviet ordni ta' diportazzjoni mid-DUI, l-awtorità li tikkontrolla d-dħul u l-ħruġ ta' min jkun jista' jgħix fl-Amerika u din l-ordni kellha sseħħ f'qasir żmien.

Natasha tħawwdet sew għaliex kienet kuntenta ħafna li tkompli tgħix fil-belt ta' New York.

Kien hemm biss erba' u għoxrin siegħa biex Natasha tipprova treġġa' lura din l-ordni.

Għal dan il-għan kienet determinata li tagħmel xi ħaġa.

Sadanittant, fl-istess jum, Daniel, żagħżugħ ta' sbatax-il sena kien jinsab taħt pressjoni mill-familja tiegħu mill-Korea t'Isfel biex isir tabib.

Qabel ma kellu jagħmel intervista biex ikun jista' jiġi aċċettat fil-Kulleġġ ta' Yale, Daniel kien jinsab fi triqtu biex jaqta' xagħru.

Natasha min-naħa tagħha kienet sejra lejn l-uffiċċju tal-immigrazzjoni biex tkellem aġent li min-naħa tagħha indirizzata biex tkellem lill-avukat tal-immigrazzjoni, Jeremy Fitzgerald.

Fi triqtha biex tiltaqa' mal-avukat, fit-tren, Natasha tiġbed l-attenzjoni ta' Daniel li kien ukoll fl-istess vagun.

Hemm innota l-ġakketta li kienet liebsa Natasha bil-kliem DEUS EX MACHINA.

Daniel jipprova jibda konverżazzjoni magħha iżda f'dak il-ħin, hi ma kellhiex moħħ ħlief li tipprova ssolvi l-problema il-familja kienu qegħdin jaffaċċjaw.

Daniel iżda ma jaqtgħax qalbu għaliex messaġġ fuq il-

mill-kunduttur tat-tren meta din waqfet għal ftit minuti, ta messaġġ biex kif hu kien sab lil Alla, huma jagħmlu l-istess.

Daniel jagħmel kuraġġ u jkellem lil Natasha li għalkemm moħħħa ma kienx hemm, qaltlu li hi kienet persuna li tafda r-raġuni, x-xjenza u l-loġika.

Hu, min-naħa tieghu ammetta li hu kien aktar jorbot ħajtu ma' fedeltà, kreattività u passjoni.

It-tnejn jiddeċiedu li jqattgħu ftit tal-ħin flimkien b'riżultat li t-tnejn isiru jafu aktar lil xulxin.

X'jiġri minn hawn?

Tgħid jirnexxilha Natasha tibqa' tgħix f'New York?

U Daniel sejjer ikompli jwettaq il-ħolma tal-ġenituri tieghu li jsir tabib?

Film bi storja romantika ta' mħabba li tiżviluppa bejn żewġ żgħażagħ f'ġurnata.

Id-direttur tal-film hu Ry Russo-Young u kitba ta' Tracy Oliver msejjes fuq in-novella miktuba minn Nikola Yeon.

Film tajjeb ħafna, b'messaġġ pożittiv fejn joħroġ tajjeb il-ġenwinità ta' mħabba sinċiera.

The Sun Is Also A Star


Il-Kurċifiss mirakoluż

Illum, 3 ta' April 2020, Jum id‐Duluri, fuq talba tal‐Arċisqof il‐quddies ser jixxandar mill‐Knisja ta' Ġieżu, il‐Belt Valletta, fejn jinsabu meqjuma x‐xbihat devoti tal‐Kurċifiss mirakoluż u tad‐Duluri li s‐soltu toħroġ f'pellegrinaġġ mat‐toroq tal‐Belt.

Il‐Quddiesa tad‐9:30am, segwita mit‐talba tar‐Rużarju, se titmexxa mill‐Isqof Awżiljarju Joseph Galea‐Curmi.

Il‐Quddiesa tal‐5:30pm, li wkoll se tkun segwita mit‐talba tar‐Rużarju, se titmexxa mill‐Arċisqof Charles Jude Scicluna,.

L‐Insara huma mistiedna jingħaqdu fit‐talb mal‐Isqfijiet waqt il‐Quddies li ser jixxandar fuq TVM2, NET, ONE, Xejk,

Knisja.mt

Jum id-Duluri


Direttur:

Ħin tal-Film:

Maħruġ minn KRS Releasing Ltd

KLASSIFIKA TAĊ-ĊENSURA:

KLASSIFIKA TAL-KNISJA:

Bert Trautmann fl-età ta' sbatax-il sena ingħaqad mal-Luftwaffe fil-bidu tat-Tieni Gwerra Dinjija.

Ftit ġimgħat qabel id-D-Day, Trautman ġie ttrasferit fi Franza fejn hemm iġġieled f'numru ta' konfronti qrib Arnhem.

Qrib it-tmiem tal-gwerra, Trautman inqabad mill-Ingliżi u ġie ttrasferit lejn l-Ingilterra bħala priġunier tal-gwerra f'kamp ġewwa Ashton-in-Makerfield, Lancashire.

Kien hawn li Trautman ġibed l-attenzjoni ta' Jack Friar li kien iforni lill-kamp bi provisti ta' laħam u ħaxix.

Friar kien il-maniġer ta' St. Helens Town, klabb tal-futbol għad-dilettanti.

Hu kellu jdaħħal lil Trautman bħala goalkeeper għaliex it-tim xejn ma kien sejjer tajjeb u kien hemm il-biża' li t-tim jaqa' f'diviżjoni inferjuri.

Għal Trautman, il-bidu fit-tim ma kien faċli xejn.

Il-fatt li kien priġunier Ġermaniż, xejn ma niżel tajjeb mal-partitarji li jaċċettawh mill-ewwel.

Iżda mal-wasla tiegħu, il-qagħda mwegħra li t-tim kien jinsab fiha tbiddlet mill-lejl għan-nhar għaliex Trautman kien goalkeeper ta' klassi, dejjem attent u lest b'kuraġġ kbir li jiddefendi l-lasta tiegħu b'saves spettakulari.

Hekk kif il-preġudizzji kontra tiegħu bdew jonqsu, Trautman maż-żmien sar ħabib ta' ħafna nies tal-lokal.

Meta fis-sena 1948, ġie offrut li jintbagħat lura lejn pajjiżu, hu wera x-xewqa li ma jmurx lura tant li pprefera li jibqa' jilgħab ma' St. Helens waqt li baqa' jgħin lil Jack Friar fir-razzett li kellu.

Trautman ukoll kien tefa' għajnejh fuq Margaret, bint Friar.

Hi wkoll ma baqgħetx lura u maż-żmien iżżewwġu.

Il-wirjiet li beda jagħti bħala goalkeeper ta' klassi ġibed l-attenzjoni ta' scout li xogħolu kien li jfittex xi goalkeeper tajjeb għat-tim ta' Manchester City.

Fil-fatt fl-1949, Trautman iffirma ma' Manchester City, tim li kien jilgħab fl-għola diviżjoni tal-league Ingliż.

Id-deċiżjoni li l-klabb idaħħal jilgħab miegħu Ġermaniż xejn ma niżlet tajjeb mal-partitarji, ħafna minnhom Lhud, tant li anke nqalgħu xi protesti minħabba li Trautman kien ġie ddekorat b'ħames midalji inluż darbtejn bl-

għall-qlubija tiegħu li wera fil-gwerra.

X'jiġri minn hawn?

Film Brittaniku – Ġermaniż, taħt id-direzzjoni ta' Marcus H. Rosemuller.

L-imħabba bejn żewġ żgħażagħ, Bert u Margaret tirnexxielha tgħeleb preġudizzji, ostilità pubblika kif ukoll traġedja personali.

Minħabba xeni ta' vjolenza waqt ġlied imdemmi, kif ukoll delitt kiesah u biered ta' tifel minn uffiċjal Ġermaniż, ikun tajjeb li l-film jarawh dawk li għalqu il-ħmistax-il sena.

The Keeper


Qari tal-jum

L-Ewwel Qari: 1 Tim 3, 1-13

Salm: 100 (101) 1-2ab.2ċd-3ab.5.6

L-Evanġelju: Lq 7, 11-17

F'dak iż-żmien, Ġesù mar f'belt jisimha Najn, u marru miegħu d-dixxipli tiegħu u kotra kbira ta' nies.

Kif wasal qrib il-bieb tal-belt, kienu qegħdin iġorru wieħed mejjet li ommu, mara armla, ma kellhiex ħliefu; u magħha kien hemm għadd ġmielu ta' nies mill-belt.

Kif raha l-Mulej tħassarha u qalilha: "Tibkix!".

Resaq, u mess it-tebut.

Dawk li kienu qegħdin jerfgħuh waqfu.

U hu qal: "Żagħżugħ, qiegħed ngħidlek, qum!".

U l-mejjet qam bilqiegħda u beda jitkellem.

U Ġesù tah lil ommu.

In-nies kollha tkexkxu bil-biża', u bdew jagħtu glorja lil Alla u jgħidu: "Profeta kbir qam fostna", u: "Alla żar il-poplu tiegħu".

U dan il-kliem li qalu xtered mal-Lhudija u dawk l-inħawi kollha.

San Robertu Bellarmino, Isqof u Duttur tal-Knisja

L-Evanġelju tal-jum: 17 ta' Settembru


Is-Servizz Nazzjonali tat-Trasfużjoni tad-Demm qed jappella lill-pubbliku, b'mod speċjali min għandu demm tat-tip O positive, sabiex imur jagħti d-demm mill-aktar fis possibbli.

Id-donazzjonijiet tad-demm jistgħu jsiru kuljum fiċ-Ċentru tal-Għoti tad-Demm ta' Gwardamanġa mit-8am sas-6pm.

Importanti li min se jagħti d-demm jieħu miegħu l-karta tal-identità, jew liċenzja tas-sewqan, inkella passaport Malti u possibbilment iħajjar lil ħaddieħor jagħti d-demm ukoll.

Iktar informazzjoni dwar l-għoti tad-demm tista' tinkiseb minn fuq

Wieħed jista' wkoll iċempel 79307307 jew 80074313.

Sejħa urġenti għad-demm tat-tip O positive


religion, church, news, L-Attivitajiet tal-Arċisqof

L-ewwel nett nixtieq nirringrazzja lill-ġenituri u l-katekisti, il-kappillan li għamlu mod biex niltaqgħu flimkien illejla.

Nixtieq nirringrazzja ħafna lil kull min ħa sehem, lill-kor, anke liż-żgħażagħ li għamlu l-pageant.

Jiena nixtieq nagħtikom suġġeriment u nieqaf bih.

Din is-sena, meta taħsbu fir-rigali, ftakru xi tfisser il-kelma 'present'.

Xi tfisser il-kelma 'present'?

Rigal!

Imma l-kelma 'present' tfisser: jiena hawn.

Aħna meta konna żgħar l-għalliema kienet tgħid: 'Charles Scicluna?'

'Present' Ġieli tagħmlu hekk intom?

Illum ma nafx x'tgħidu.

Imma aħna hekk konna ngħidu: 'Present Sir, present Miss'.

Għax il-'present' huwa: jiena hawn.

Bil-Franċiż, bl-Ingliż, bit-Taljan

, jiena hawn.

Jiena nixtieq inkun parti minn ħajtek.

Meta jien nagħtik present, dan ifisser.

U Ġesù huwa l-present ta' Alla għalina, għalhekk Alla magħna.

U għalhekk aħna nagħtu l-presents lil xulxin biex nagħmlu fiċ-ċokon dak li Alla għamel magħna.

Mela mhux biss dak li se nieħu, imma anke dak li se nagħti.

Xi ħaġa oħra.

Meta niċċelebraw il-birthday ta' Ġesù?

Mela aħna fil-25 ta' Diċembru lil Ġesù ngħidulu 'Happy Birthday'.

Imma issa nixtieqkom tgħidu xi ħaġa oħra.

Tħarsu lejn il-mamà tiegħu.

X'jisimha l-mamà ta' Ġesù?

Marija!

U tgħidulha grazzi, grazzi talli tajtna lil Ġesù.

Issa jiena nixtieq li meta intom ikollkom il-birthday tmorru għand il-ġenituri tagħkom, speċjalment il-mamà (il-papà ma jiħux għalih) speċjalment il-mamà u tgħidulha 'thank you'.

Tgħidulha thank you, ftakruha din għax jiġi żmien meta ma tkunx tista' tgħidha iżjed, ħlief fix-xirka tal-qaddisin.

Jiena tgħallimt – issa l-papa tiegħi m'għadux magħna – imma lħaqt għamiltha, fil-birthday tiegħi lill-ġenituri tiegħi nagħtihom thank you card.

Jiena nieħu pjaċir nirċievi l-birthday cards imma tgħallimt li meta nagħlaq snini, lil ommi u 'l missieri nagħtihom thank you card għax huma ġabuni fid-dinja.

Issa l-Madonna ġabet lil Ġesù fid-dinja u ngħidulha thank you wkoll.

Il-Ħadd li ġej se nagħmlu festa kbira tal-Madonna, il-Madonna safja, bla tebgħa mit-tnissil tagħha!

Alla ħoloq mara sabiħa minn barra u minn ġewwa biex minnha jitwieled Ġesù.

Dik il-festa li se nagħmlu l-Ħadd li ġej.

U nagħlaq bil-festa li qed nagħmlu llum.

Illum qed nagħmlu l-festa ta' Fr Christmas, San Nikola, Santa Klaws.

San Nikola kien isqof, li kien iħobb ħafna lit-tfal u liż-żgħażagħ, u għalhekk sar il-patrun ta' dawn il-festi li jfakkruna li nieħdu ħsieb xulxin u li nkunu rigal għal xulxin.

Mela Fr Christmas mhux dak ir-raġel oħxon qisu l-Isqof Charles bil-barnuża u d-daqna, imma huwa isqof li ta ħajtu għall-merħla tiegħu, Santa Klaws – San Nikola.

Illum il-festa ta' San Nikola.

Nieqaf hawn.

Nawguralkom mill-qalb Milied ħieni.

Il-Milied it-Tajjeb!

Arċisqof ta' Malta

Aktar ritratti: knisja.mt/ritratti

Kunu preżenti bir-rigali lil xulxin – L-Arċisqof


Papa Franġisku waqt l-Angelus tal-Ħadd fi Pjazza San Pietru (Vatican Media)

Għeżież ħuti, il-jum it-tajjeb!

Fl-Evanġelju tal-lum (cfr Mt 5,13-16), Ġesù jgħid lid-dixxipli tiegħu: "Intom il-melħ tal-art.

Intom id-dawl tad-dinja" (vv, 13.14).

Hu juża lingwaġġ simboliku biex juri lil kull min irid jimxi warajh xi kriterji biex ħajtu tkun preżenza u xhieda fid-dinja.

L-ewwel tixbiha: il-melħ.

Il-melħ hu l-elementi li jagħti t-togħma u li jippreserva u jżomm l-ikel biex ma jitħassarx.

Għalhekk id-dixxiplu għandu s-sejħa biex iżomm il-perikli, il-mikrobi li jherru u li jniġġsu l-ħajja tal-persuni, bogħod mis-soċjetà.

Ifisser li jirreżisti d-degradazzjoni morali, id-dnub billi jagħti xhieda tal-valuri tal-onestà u l-fraternità, bla ma jċedi quddiem l-imposturaġni tal-ambizzjoni, tal-poter, tal-għana.

Huwa "melħ" id-dixxiplu li, minkejja l-fallimenti tal-ħajja ta' kuljum – għax ilkoll għandna minnhom -, jerġa' jqum mit-trab tal-iżbalji tiegħu, u bil-kuraġġ u l-paċenzja, kuljum, jerġa' jibda jfittex id-djalogu u l-laqgħa mal-oħrajn.

Huwa "melħ" id-dixxiplu li ma jfittixx il-kunsens u t-tifħir, iżda jagħmel ħiltu biex ikun preżenza umli, kostruttiva, b'fedeltà lejn it-tagħlim ta' Ġesù li ġie fid-dinja mhux biex ikun moqdi imma biex jaqdi.

U hawn ħtieġa kbira ta' atteġġjament bħal dan!

It-tieni tixbiha li Ġesù joffri lid-dixxipli tiegħu hi dik tad-dawl: "Intom id-dawl tad-dinja".

Id-dawl iħoll id-dlam u jippermettilek tara.

Ġesù huwa d-dawl li ferrex id-dlam, imma dan baqa' fid-dinja u anki fil-bnedmin individwalment.

Hu dmir tan-nisrani iħoll id-dlam billi jdawlu bid-dawl ta' Kristu u jħabbar l-Evanġelju.

Hi dija li tista' tiġi minn kliemna imma li, fuq kollox, għandha tinbet mill-opri tajba tagħna (v. 16).

Id-dixxiplu u l-komunità nisranija huma d-dawl tad-dinja meta jmexxu lil ħaddieħor lejn Alla, meta jgħinu lil kulħadd jagħmel esperjenza ta' tjubitu u tal-ħniena tiegħu.

Id-dixxiplu ta' Ġesù huwa dawl meta jagħraf jgħix il-fidi tiegħu 'il barra mill-ispazji dojoq, meta jagħti sehemu biex jelimina l-preġudizzji, jelimina l-kalunnji, u jdaħħal id-dawl tal-verità fis-sitwazzjonijiet imniġġsa mill-ipokrisija u l-gideb.

Inkun dawl.

Imma d-dawl mhux tiegħi, huwa d-dawl ta' Ġesù: aħna strumenti biex id-dawl ta' Ġesù jkun jista' jasal għand kulħadd.

Ġesù jistedinna biex ma nibżgħux ngħixu fid-dinja anki jekk xi drabi fiha nosservaw kundizzjonijiet ta' kunflitt u dnub.

Quddiem il-vjolenza, l-inġustizzja, l-oppressjoni, in-nisrani ma jistax jingħalaq fih innifsu jew jinħeba wara l-kenn tal-ħajt ta' daru; l-istess il-Knisja, ma tistax tingħalaq fiha nfisha, ma tistax tabbanduna l-missjoni tagħha ta' evanġliżżazzjoni u servizz.

Fl-Aħħar Ikla, Ġesù, talab lill-Missier biex ma jwarrabx lid-dixxipli mid-dinja, iħallihom hawn, fid-dinja, imma talab biex iħarishom mill-ispirtu tad-dinja.

Il-Knisja tistinka bla heda bil-ġenerożità u t-tenerezza favur iż-żgħar u l-foqra: dan mhuwiex l-ispirtu tad-dinja, dan hu d-dawl tagħha, dan hu l-melħ.

I-Knisja tisma' l-karba ta' min hu l-aħħar u tal-imwarrab għax konxja li hi komunità pellegrina msejħa biex tul l-istorja tkompli testendi l-preżenza salvifika ta' Ġesù Kristu.

Il-Verġni Mqaddsa tgħinna nkunu melħ u dawl qalb in-nies, u nwasslu lil kulħadd, bil-ħajja u bil-kelma, l-Bxara t-Tajba tal-imħabba t'Alla.

Miġjub għall-Malti mit-Taljan minn Joe Huber

Il-Papa fl-Angelus: Il-Knisja tisma' l-għajta tal-emarġinati u tal-foqra


L-omelija tal-Arċisqof Charles J. Scicluna

5 ta' April, 2019

Dan l-Evanġelju huwa Evanġelju ħafna għażiż għalina għaliex aħna nisimgħu dan l-Evanġelju ta' kull sena fil-festa tan-nawfraġju tal-Appostlu Missierna San Pawl.

Illum ħadt sorpriża għax ma kontx naf li dan huwa l-Evanġelju li l-Knisja tagħżel fil-Festa ta' San Vinċenz Ferrer għaliex huwa wkoll l-Evanġelju li għażilna għall-festa ta' San Ġorġ Preca.

Hemm konnessjoni dejjem tikber bejn dawn iż-żewġ qaddisin; dejjem ikun hemm xi sorpriża ġdida.

Qed nitkellmu dwar qaddis li miet bħal-lum 600 sena.

Semmejna qaddis li miet fl-1962.

Ħafna minna jiftakruh.

Ġie hawnhekk f'dan il-post, hawnhekk San Ġorġ Preca kellu konsolazzjoni kbira għaliex filgħodu kellu viżjoni ta' San Vinċenz ta' Ferrer.

Ma kienx jaf min hu dan il-qaddis bil-libsa Dumnikana u bil-barnuża fuq rasu, ma kienx jaf min hu.

Imbagħad bħalma kien iħobb jagħmel, kien għaddej minn hawnhekk biex jitlob, fil-ħarrub li kien għad baqa' hawnhekk – ma tantx għad baqa' minnu.

U ġie hawnhekk u jara dan il-patri.

U dan huwa patrun fil-viżjoni li kellu filgħodu dakinhar stess.

Imbagħad San Ġorġ Preca beda jaqra dawn l-iskrizzjonijiet bil-Latin u rrealizza li dak li qallu l-Patri Dumnikan kien propju dak li hawn miktub hawnhekk.

U allura San Ġorġ Preca kellu l-konferma li l-qaddis li deherlu, ir-raġel li deherlu liebes ta' Dumnikan bħalma hawn fil-kwadru hawnhekk, San Vinċenz Ferrer, u fil-fatt sejjaħlu l-profeta tas-Soċjetà tad-Duttrina Nisranija.

Il-qaddisin jitkellmu mal-qaddisin, anke billejl imma jkellmu lilna wkoll.

Aħna fil-ħajja tagħna, fl-imġiba tagħna rridu wkoll inxandru l-Aħbar it-Tajba għal dawn iż-żgħażagħ li hawn hawnhekk.

Jiena qed inkellem lil min jieħu ħsiebom.

Aħna rridu nkunu dawk li jġibu aħbar tajba, aħbar li hemm futur, li hemm tama fil-ħajja, l-aħbar li hemm xi ħadd jieħu ħsiebna.

San Vinċenz Ferreri, kif għedt fil-bidu, huwa wkoll imsejjaħ anġlu mhux biss għax kien ħabbar imma wkoll fil-predikazzjoni tiegħu ħares, ħa ħsieb l-poplu t'Alla.

Intom wkoll, għeżież membri, trustees, is-social workers, kull min jaħdem f'din l-istituzzjoni ben emerita, monument ta' Vinċenzo Bugeja u tal-familja tiegħu – intom anġli.

Intom l-anġlu kustodju, mhux anġli bil-ġwienaħ, imma anġli.

Xi kultant il-ġwienaħ jaqgħulkom imbagħad jerġgħu jikbru.

F'liema sens?

Li aħna rridu nieħdu ħsieb xulxin.

Ħafna drabi nkunu aħbar tajba lil xulxin mhux bil-kliem imma bil-fatti.

U għalhekk nitolbu anke għall-ħidma li ssir hawnhekk, nitolbu biex id-djoċesi ta' Malta, il-Knisja jibqa' jkollha anġli ħabbara, dawk mibgħuta biex iwasslu l-bxara t-tajba.

U llum nitolbu b'qawwa kbira l-interċessjoni ta' San Vinċenz Ferrer li studja ħafna, kien iħobb ħafna 'l art twelidu Valenzja, anke l-Katalunja, studja Barċellona, imma dar ukoll diversi pajjiżi fl-Ewropa f'mument meta fil-Knisja kien hemm firda kbira.

Meta kien hemm iżjed minn Papa wieħed.

M'aħniex 'il bogħod minn hekk, aħna ta, għax għandna ħafna kapuljuni li jippretendu li jgħallmu 'l Papa kif jagħmilha tal-Papa.

U għalhekk għandna bżonn l-interċessjoni ta' San Vinċenz Ferreri biex aħna nuru fedeltà lejn Ġesù anke meta s-sitwazzjoni li nkunu ninsabu fiha ma tkunx ideali imma d-dinja qatt ma tkun ideali, dejjem se jkollha xi diffikultà.

U allura hemm bżonn l-għajnuna ta' Alla u l-faraġ tal-qaddisin.

San Vinċenz Ferreri itlob għalina!

Arċisqof ta' Malta

Il-Qari tal-Quddiesa:

Qari I: Għerf 2, 1a.12-22

Salm: 33 (34), 17-18.19-20.21 u 23

Evanġelju: Ġw 7, 1-2.10.25-30

Ritratt: knisja.mt/ritratti

Il-konnessjoni bejn San Ġorġ Preca u San Vinċenz Ferrer


It-Tnejn u Għoxrin Ħadd taż-Żmien Ta' Matul is-Sena

Qari tal-jum

L-Ewwel Qari: Sir 3, 17-20.28-29

Salm: 67 (68), 4-5aċ.

It-Tieni Qari: Lhud 12, 18-19.

L-Evanġelju: Lq 14, 1.7-14

Darba, kien is-Sibt, Ġesù daħal għand wieħed mill-kapijiet tal-fariżej biex jiekol għandu, u huma qagħdu għajnejhom fih.

Billi ra b'għajnejh kif il-mistednin bdew jagħżlu l-postijiet ta' quddiem fil-mejda, qalilhom din il-parabbola: "Meta wieħed jistiednek għal xi festa ta' tieġ, tmurx toqgħod fil-post ta' quddiem, li ma jkunx hemm xi mistieden aqwa minnek, u dak li jkun stieden lilek u lilu jiġi fuqek jgħidlek: "Agħti l-post lil dan", u int imbagħad, b'regħxa ta' mistħija fuqek, ikollok tieħu l-post tal-aħħar.

Għall-kuntrarju, meta tkun mistieden, mur inxteħet fil-post tal-aħħar, biex meta jiġi dak li stiednek jgħidlek: "Ħabib, itla f'post aktar 'il fuq".

U dan ikun ta' ġieħ għalik quddiem dawk kollha li jkunu fil-mejda miegħek.

Għax kull min jitkabbar, jiċċekken; u min jiċċekken, jitkabbar".

Imbagħad qal ukoll lil dak li kien stiednu: "Meta tagħti ikla jew pranzu, tistedinx lil ħbiebek jew lil ħutek jew lil qrabatek, u anqas ġirien għonja, għax għandhom mnejn imbagħad jistiednu lilek huma, u hekk iroddulek il-pjaċir li tkun għamiltilhom.

Għall-kuntrarju, meta tagħmel ikla, stieden il-foqra, il-magħtubin, iz-zopop u l-għomja, u hieni int, għax dawn ma għandhomx minn fejn iroddulek pjaċir bi pjaċir, imma jroddhulek Alla meta l-ġusti jqumu għall-ħajja".

L-Evanġelju tal-jum: 1 ta' Settembru


Solennità ta' Sidna Ġesù Kristu, Sultan tal-Ħolqien Kollu

Qari tal-Jum

L-Ewwel Qari:

92 (93) 1ab.1ċ-2.5

It-Tieni Qari:

Evanġelju:

Ġwanni 18, 33b-37

F'dak iż-żmien, Pilatu sejjaħ lil Ġesù u qallu: "Inti s-sultan tal-Lhud?"

Ġesù wieġeb: "Dan qiegħed tgħidu int minn moħħok, jew kienu oħrajn li qalulek dan fuqi?"

Pilatu wieġeb: "Mela jiena Lhudi?

Kien il-poplu tiegħek u l-qassisin il-kbar li tawk f'idejja.

X'għamilt?".

Ġesù wieġeb: "Is-saltna tiegħi mhijiex ta' din id-dinja.

Li kieku saltnati kienet ta' din id-dinja, l-għases tiegħi kienu jiġġieldu biex ma ningħatax f'idejn il-Lhud; imma tabilħaqq saltnati mhijiex ta' hawn".

Pilatu qallu: "Mela int sultan?"

U Ġesù wieġeb: "Int qiegħed tgħidu; jien sultan.

Jien għalhekk twelidt, u għalhekk ġejt fid-dinja, biex nixhed għall-verità.

U kull min iħobb il-verità jisma' leħni".

L-Evanġelju tal-Ħadd: 25 ta' Novembru


It-Tnejn tal-Ottava tal-Għid

Qari tal-jum

L-Ewwel Qari: Atti 2, 14.22-33

Salm: 15 (16), 1-2a u 5.7-8.9-10.11

L-Evanġelju: Mt 28, 8-15

F'dak iż-żmien, in-nisa telqu malajr minn ħdejn il-qabar, kollhom biża' u ferħ kbir, u marru jiġru jagħtu l-aħbar lid-dixxipli tiegħu.

U ara, iltaqa' magħhom Ġesù u qalilhom: "Is-sliem għalikom!".

Huma resqu lejh, qabdulu riġlejh u nxteħtu quddiemu.

Imbagħad Ġesù qalilhom: "Tibżgħu xejn; morru wasslu l-aħbar lil ħuti biex jitilqu lejn il-Galilija; lili jarawni hemmhekk".

Huma u sejrin, xi wħud mill-għases marru l-belt għand il-qassisin il-kbar u tawhom l-aħbar ta' kulma kien ġara.

Dawn inġabru flimkien max-xjuħ, ftiehmu bejniethom, u taw lis-suldati kemxa flus ġmielha u qalulhom: "Għidu hekk: "Ġew id-dixxipli tiegħu billejl u serquh waqt li konna reqdin".

U jekk il-gvernatur jisma' b'dan, aħna nġagħluh jemmen, u lilkom neħilsukom minn kull inkwiet".

Dawk ħadu l-flus u għamlu kif qalulhom.

U din il-biċċa xterdet hekk fost il-Lhud sal-ġurnata tal-lum.

L-Evanġelju tal-jum: 13 ta' April


Qari tal-jum

L-Ewwel Qari: 1 Tim 2, 1-8

L-Evanġelju: Lq 7, 1-10

F'dak iż-żmien, Ġesù, meta spiċċa jgħid lin-nies kulma kellu jgħidilhom, daħal Kafarnahum.

U jkun hemm ċenturjun li kellu qaddej għażiż ħafna għalih, li kien marid u wasal fl-aħħar.

Iċ-ċenturjun sama' b'Ġesù u bagħatlu xi wħud mix-xjuħ tal-Lhud biex jitolbuh jiġi jfejjaqlu l-qaddej.

Dawk marru quddiem Ġesù u bdew jitolbuh b'ħerqa kbira u jgħidulu: "Jixraqlu li tagħmillu dan, għax hu jgħożż il-ġens tagħna, u kien hu li bnielna s-sinagoga".

Ġesù mar magħhom, u ma kienx 'il bogħod wisq mid-dar meta ċ-ċenturjun bagħat jgħidlu ma' xi ħbieb: "Sinjur, toqgħodx tinqala', għax jien ma jistħoqqlix li int tidħol taħt is-saqaf tiegħi; għalhekk ħassejt li anqas kien jistħoqqli niġi nsibek jiena stess.

Imma int ordna b'kelma, u l-qaddej tiegħi jfiq.

Għax jien ukoll bniedem taħt is-setgħa ta' ħaddieħor, u jiena stess għandi suldati taħt il-kmand tiegħi; lil wieħed ngħidlu: "Mur!", u jmur; lil ieħor ngħidlu: "Ejja!", u jiġi; u lill-qaddej ngħidlu: "Agħmel dan!", u jagħmlu".

Ġesù baqa' mistagħġeb bih meta sama' dan; dar lejn in-nies li kienu miexja warajh u qalilhom: "Ngħidilkom li anqas f'Iżrael ma sibt fidi bħal din!".

Meta mbagħad dawk li kienu mibgħuta reġgħu lura d-dar, sabu l-qaddej qawwi u sħiħ.

Qaddisin tal-jum:

San Kornelju, Papa u San Ċiprijanu, Isqof, Martri

L-Evanġelju tal-jum: 16 ta' Settembru


Qari tal-jum

L-Ewwel Qari: 1 Tim 1, 1-2.12-14

Salm: 15 (16), 1-2a u 15.

L-Evanġelju: Lq 6, 39-42

F'dak iż-żmien, Ġesù qal parabbola lid-dixxipli tiegħu: "Jista' agħma jmexxi agħma ieħor?

Mhux it-tnejn jaqgħu fil-ħofra?

Id-dixxiplu mhuwiex aqwa mill-imgħallem tiegħu; imma kull min itemm it-taħriġ tiegħu jsir bħall-imgħallem tiegħu.

Għax tara t-tibna f'għajn ħuk, u ma tarax it-travu li għandek f'għajnek int?

Kif tista' tgħidlu lil ħuk: "Ħi, ejja nneħħilek it-tibna li għandek f'għajnek", meta m'intix tara t-travu li għandek f'għajnek int?

Ja wiċċ b'ieħor!

Neħħi l-ewwel it-travu minn għajnek int, ħalli mbagħad tara sewwa kif tneħħi t-tibna minn għajn ħuk".

San Ġwann Krisostmu, Isqof u Duttur tal-Knisja

L-Evanġelju tal-jum: 13 ta' Settembru


Il-funzjonijiet reliġjużi li ser imexxi l-Arċisqof Charles J. Scicluna fl-okkażjoni tal-Milied jibdew filgħaxija f'lejlet il-Milied.

It-Tlieta 24 ta' Diċembru, lejlet il-Milied, fil-5:00 p.m. Monsinjur Arċisqof imexxi l-ewwel għasar tal-Milied solenni fil-Konkatidral ta' San Ġwann, il-Belt Valletta, u fil-5:30 p.m., jiċċelebra l-Quddiesa tal-Vġili.

Dakinhar stess, fil-10:45 p.m. jibda l-uffiċċju tal-qari li matulu ssir ukoll il-prietka tat-tfal, kif ukoll programm ta' għanjiet tal-Milied.

F'nofsillejl, Monsinjur Arċisqof jiċċelebra Quddiesa Pontifikali fis-Solennità tat-Twelid ta' Sidna Ġesù Kristu, fil-Katidral tal-Imdina.

Il-Quddiesa tixxandar live fuq il‐

YouTube Channel tal‐Knisja f'Malta

L-Erbgħa 25 ta' Diċembru, Jum il-Milied, fil-11:00 a.m., Monsinjur Arċisqof jiċċelebra Quddiesa Pontifikali fis-Solennità tat-Twelid ta' Sidna Ġesù Kristu, fil-Konkatidral ta' San Ġwann, il-Belt Valletta.

It-Tlieta 31 ta' Diċembru, fil-5:30 p.m., Monsinjur Arċisqof jiċċelebra Quddiesa ta' Radd il-Ħajr fi tmiem is-sena bil-kant tat-Te Deum, fil-Konkatidral ta' San Ġwann, il-Belt Valletta.

L-Erbgħa l-1 ta' Jannar 2019, fid-9.00 a.m., Monsinjur Arċisqof jiċċelebra Quddiesa ta' Jum il-Paċi, fid-Dar tal-Providenza, is-Siġġiewi.

Il-Quddiesa tixxandar live fuq il‐

YouTube Channel tal‐Knisja f'Malta

Il‐Ħadd 5 ta' Jannar, fid‐9:15 a.m., Monsinjur Arċisqof jiċċelebra Quddiesa tal‐Epifanija fil‐Konkatidral ta' San Ġwann, il‐Belt Valletta.

Il-Quddiesa tixxandar live fuq il‐

YouTube Channel tal‐Knisja f'Malta

L-Arċisqof fi żmien il-Milied u l-bidu tas-Sena l-Ġdida


Minn għada 19 ta' April, il-Ħadd tal-Ħniena Divina, l-Arċidjoċesi ta' Malta se tibda xxandar Quddiesa bl-Ingliż.

Din l-inizjattiva qed issir b'kollaborazzjoni mal-PBS.

Il-Quddiesa se tixxandar fuq il-website tal-Arċidjoċesi ta' Malta

fl-10:30am u fuq

L-Arċisqof Charles Scicluna se jiċċelebra l-Quddiesa mill-knisja tal-Patrijiet Franġiskani, li hi dedikata lil San Franġisk, fil-Ħamrun.

Il-knisja hi ċentru ta' devozzjoni lill-Madonna tas-Sokkors.

Fil-preżent, Quddies qed jixxandar kuljum (mit-Tnejn sal-Ħadd) fid-9:30am fuq TVM2,

Knisja.mt

Dawk li ma jkunux jistgħu jaraw il-Quddies filgħodu jistgħu jaraw l-istess trasmissjoni fil-5:30pm fuq

mit-Tnejn sal-Ġimgħa.

Is-Sibt filgħaxija tiġi ċelebrata Quddiesa bil-Malti li tixxandar fis-6:30pm mis-Santwarju tal-Madonna Ta' Pinu f'Għawdex.

Quddiesa tal-Ħadd bl-Ingliż


Qari tal-jum

L-Ewwel Qari: Dan 13, 1-9.15-17.19-30.33-62

L-Evanġelju: Ġw 8, 12-20

F'dak iż-żmien, Ġesù qabad ikellem lill-Fariżej u jgħidilhom: "Jiena d-dawl tad-dinja.

Min jiġi warajja ma jimxix fid-dlam, iżda jkollu d-dawl tal-ħajja".

Qalulu l-Fariżej: "Qiegħed tixhed int għalik innifsek; mela x-xhieda tiegħek mhix minnha".

Weġibhom Ġesù: "U wkoll kieku kelli nixhed jien għalija nnifsi, ix-xhieda tiegħi kienet tgħodd, għax jiena naf minn fejn ġej u fejn sejjer.

Imma intom ma tafux minn fejn jien ġej jew fejn sejjer.

Intom il-ħaqq tagħkom tagħmluh ta' bnedmin li intom; jien ma nagħmel ħaqq minn ħadd.

Imma kieku kelli nagħmel ħaqq jien, il-ħaqq tiegħi kien ikun sewwa, għax jien m'iniex waħdi, imma miegħi għandi l-Missier li bagħatni.

Issa fil-Liġi tagħkom hemm miktub li x-xhieda ta' tnejn tgħodd.

Hemm jien, li qiegħed nixhed għalija nnifsi, u hemm il-Missier li bagħatni, li hu wkoll qiegħed jixhed għalija".

"Missierek fejn hu?", staqsewh.

Weġibhom Ġesù: "Intom la lili ma tafu u lanqas lil Missieri.

Li kieku kontu tafu lili, kontu tkunu tafu lil Missieri wkoll".

Dan kollu Ġesù qalu fit-teżor, huwa u jgħallem fit-tempju.

U ħadd minnhom ma qabdu, għax is-siegħa tiegħu kienet għadha ma waslitx.

L-Evanġelju tal-jum: 8 ta' April


Il-kunċert annwali mill-banda tal-Forzi Armati ta' Malta b'risq id-Dar tal-Providenza fl-okkażjoni tal-Ġimgħa tal-Persuni b'Diżabilità, se jsir fil-Katidral tal-Imdina nhar il-Ġimgħa, 7 ta' Diċembru 2018, fit-8pm.

Il-kunċert vokali u strumentali se jkun taħt il-patroċinju tal-President ta' Malta, Marie-Louise Coleiro Preca u Mons. Arċisqof Charles J Scicluna.

Il-kunċert se jsir bil-korteżija tal-Kapitlu Metropolitan.

Bħala parti mill-kunċert jitħabbar ir-rebbieħ tal-Premju Mons. Mikiel Azzopardi 2018.

Il-banda tal-Forzi Armati ta' Malta se tkun taħt id-direzzjoni tas-Surmast Kaptan Jonathan Borg bis-sehem tal-Coro Bel Canto, immexxi mis-Surmast Hermann Farrugia Frantz.

Se jindaqqu xogħlijiet ta' Theodore Moses Tobani, Pyotr IlyichTschaikovsky, Wolfgang Amadeus Mozart, Arnold & Brown, Johann Sebastian Bach, Carlo Giuseppe Rossi, Kurt Hahn, Cesar Frank, Karl Jenkins u George Frideric Handel.

Id-diskors ewlieni li din is-sena se jsir minn Dr Alistair Degaetano li se jiffoka fuq l-awtiżmu.

Id-dħul għall-kunċert huwa b'xejn u kulħadd huwa mistieden.

Biljetti tad-dħul jistgħu jinkisbu billi wieħed iċempel fuq 2146 2844 jew jibgħat imejl fuq

Biljetti jistgħu jinkisbu wkoll mill-Media Centre, il-Blata l-Bajda, u mill-uffiċċju tad-Dar tal-Providenza fi Triq San Pawl fil-Belt li jkun miftuħ mit-Tnejn sas-Sibt bejn id-9am u nofsinhar.

Il-kunċert annwali b'risq id-Dar tal-Providenza ser isir l-Imdina


Għeżież,

Huwa b'ferħ kbir li lqajna l-aħbar li l-Qdusija Tiegħu l-Papa Franġisku se jżur Malta fil-31 ta' Mejju 2020, nhar Għid il-Ħamsin.

Meta f'Jannar li għadda kien qed jagħmel ir-riflessjoni tiegħu fuq is-silta mill-Atti tal-Appostli, li titkellem fuq kif l-Appostlu Missierna San Pawl wasal Malta

fin-nawfraġju, il-Papa kellu kummenti sbieħ ħafna fuq il-Maltin li laqgħu lil Pawlu u lin-nies tal-ġifen.

Hu qal: "Il-Maltin huma twajba, huma ġentili, huma akkoljenti, diġà sa minn dak iż-żmien."

Sejħilna "poplu hekk qalbu tajba".

Hu reġa' kkummenta fuq din is-silta meta għamel ir-riflessjoni waqt il-Ġimgħa ta' Talb għall-Għaqda bejn l-Insara.

Il-Papa qal: "meta rifsu Malta, daqu l-ospitalità

tan-nies tal-gżira, il-ħlewwa u l-umanità tagħhom."

Bi ħlewwa liema bħalha

B'rabta ma' din is-silta li tant laqtet lill-Papa Franġisku, it-tema magħżula għal din iż-żjara tiegħu fostna hi: "ġabu ruħhom magħna bi ħlewwa liema bħalha" (Atti 28:2).

Iż-żjara tas-suċċessur ta' Pietru fil-gżira ta' Pawlu għandha tgħinna biex dak li l-Kelma ta' Alla tgħid fuqna l-Maltin ikompli jkun ta' ispirazzjoni kontinwa f'ħajjitna.

Il-Papa Franġisku għamel din ir-riflessjoni fuq kif Pawlu u n-nies tal-ġifen intlaqgħu mill-Maltin: "F'kuntrast mal-vjolenza qalila tal-baħar f'tempesta, jirċievu x-xhieda tal-'ħlewwa liema bħalha' tan-nies tal-gżira.

Dawn in-nies, li għalihom kienu barranin, jidhru attenti għall-ħtiġijiet tagħhom.

Iqabbdulhom

in-nar biex jisħnu, joffrulhom kenn mix-xita u l-ikel x'jieklu.

Imqar jekk għadhom ma rċivewx l-Aħbar it-Tajba ta' Kristu, juruhom l-imħabba ta' Alla f'għemejjel konkreti ta' ħlewwa.

Fil-fatt, l-ospitalità spontanja u l-ġesti ta' għożża jwasslu xi ħaġa mill-imħabba ta' Alla.

U l-ospitalità tal-Maltin titħallas lura bil-mirakli ta' fejqan li Alla jwettaq permezz ta' Pawlu fuq il-gżira.

Għalhekk, jekk in-nies ta' Malta għall-Appostlu kienu sinjal tal-Providenza ta' Alla, huwa wkoll kien xhud tal-imħabba ħanina ta' Alla għalihom."

Illum, kważi elfejn sena wara din il-ġrajja, irridu nirringrazzjaw lil Alla

għall-imħabba tiegħu għalina sa mill-ewwel snin tax-xandir tal-Evanġelju u tul

l-istorja tagħna.

Irridu nuru wkoll l-apprezzament tagħna lill-Papa Franġisku, u nilqgħuh u niftħu qalbna għalih biex jgħinna nagħrfu xi tfisser li ngħixu "bi ħlewwa liema bħalha" quddiem l-isfidi ta' żmienna.

Il-Papa Franġisku ġej fostna biex bil-preżenza tiegħu u bil-kelma tiegħu jħeġġiġna f'dan.

Fiż-żjara qasira, imma mimlija tifsira li se jagħmel Malta, se jkollu l-okkażjoni li jiċċelebra u jitlob mal-Maltin u mal-Għawdxin u jurina kif, ippurifikati mill-Ispirtu ta' Alla li jnaddafna minn ħtijietna, nistgħu ngħixu f'rikonċiljazzjoni vera ma' xulxin u nittrattaw lil xulxin b'dinjità u "bi ħlewwa liema bħalha".

Kull ħajja umana hi prezzjuża

Hija wkoll ix-xewqa speċifika tal-Papa li jiltaqa' mal-migranti waqt din iż-żjara, bħalma għamel f'postijiet oħra fil-Mediterran.

Dan kien il-kliem tiegħu hu u jirrifletti fuq is-silta tan-nawfraġju ta' Pawlu: "Illum, il-baħar li fuqu nnawfragaw Pawlu u sħabu għadu post perikoluż għall-ħajja ta' baħħara oħra.

Fid-dinja kollha għandna migranti rġiel u nisa li qed jaffrontaw vjaġġi riskjużi biex jaħarbu mill-vjolenza, biex jaħarbu mill-gwerra, biex jaħarbu mill-faqar.

Bħal Pawlu u sħabu jġarrbu l-indifferenza, l-ostilità tad-deżert, tax-xmajjar, tal-ibħra...

Tant drabi ma jħalluhomx jiżbarkaw fil-portijiet.

Imma, b'xorti ħażina, xi drabi jiltaqgħu anki ma' ostilità agħar minn hekk min-naħa tal-bnedmin.

Jiġu sfruttati minn traffikanti kriminali: illum!

Jiġu ttrattati bħala numri u bħala theddida minn xi mexxejja ta' gvernijiet: illum!

Xi drabi n-nuqqas ta' ospitalità bħal mewġa jobżoqhom lejn il-faqar u l-perikli li minnhom ikunu ħarbu."

Quddiem din

is-sitwazzjoni, il-Papa jagħmel appell: "Aħna, bħala Nsara, għandna naħdmu flimkien biex nuru lill-migranti l-imħabba ta' Alla li dehret f'Ġesù Kristu.

Nistgħu u għandna nagħtu xhieda li ma jeżistux biss l-ostilità u l-indifferenza, imma li kull persuna hi prezzjuża f'għajnejn Alla u maħbuba minnu".

Dan hu li nixtiequ nuru lill-Papa meta jiġi fostna: li għalina li nemmnu f'Ġesù Kristu kull ħajja umana hi prezzjuża u rridu nħaddnuha bi mħabba u b'tenerezza – kemm jekk għadha fil-bidu tagħha meta titnissel, kif ukoll f'kull fażi tagħha

sal-mewt naturali.

Irridu nuru din l-għożża speċjalment ma' dawk li huma l-aktar dgħajfa, vulnerabbli, jew muġugħa u qed jgħajtu għall-għajnuna, u ma' dawk li qegħdin f'riskju u f'periklu għal ħajjithom.

Xhieda ta' fidi ħajja

Iż-żjara tal-Papa Franġisku fostna hi għalina l-Maltin u l-Għawdxin grazzja kbira li tgħinna nissaħħu fil-fidi fi Kristu ħaj – dik il-fidi li ġabilna San Pawl u li għalina hi l-aqwa teżor.

Nitolbu lill-Ispirtu s-Santu biex din iż-żjara tgħinna nagħrfu kif nistgħu ngħixu din il-fidi b'konvinzjoni u nagħtu xhieda tagħha f'ħajja ta' integrità, ta' onestà, ta' verità, ta' ġustizzja u ta' impenn soċjali, u kif nistgħu ngħaddu din

il-fidi ħajja lill-ġenerazzjonijiet futuri.

Nistiednu lill-Maltin u lill-Għawdxin kollha biex inħejju ruħna għal din iż-żjara tassew speċjali, l-aktar bit-talb, ħalli meta jiġi l-Papa Franġisku nilqgħuh b'ferħ u b'qalb kbira, u "bi ħlewwa liema bħalha".

Nagħtukom il-barka pastorali tagħna.

Illum, 10 ta' Frar 2020, Solennità tan-Nawfraġju ta' Missierna San Pawl.

Arċisqof ta' Malta

Amministratur Appostoliku ta' Għawdex

Isqof Awżiljarju ta' Malta

Udjenza Ġenerali tal-Papa Franġisku, Awla Pawlu VI, il-Vatikan (8 ta' Jannar 2020).

Omelija fis-Solennità tal-Konverżjoni ta' San Pawl Appostlu, Bażilika ta' San Paolo Fuori le Mura, Ruma (25 ta' Jannar 2020).

Udjenza Ġenerali tal-Papa Franġisku, Awla Pawlu VI, il-Vatikan (22 ta' Jannar 2020).

Ejjew nilqgħu b'qalb kbira lill-Papa Franġisku – Ittra Pastorali mill-Isqfijiet


L-Assemblea Djoċesana 2018 kompliet ilbieraħ, il-Ġimgħa, 23 ta' Novembru, fejn ġew diskussi tliet dokumenti tas-Sinodu Djoċesan li ntemm fl-2003 u żewġ dokumenti oħra li saru wara s-Sinodu.

Dawn huma:

Viżjoni ta' Knisja Komunjoni

Xandir tal-Kelma

Liturġija u Sagrament

Lejn Knisja Dejjem Aktar Inklużiva

Il-Wiċċ Diġitali tal-Mulej

Dawn il-jumejn ta' evalwazzjoni u diskussjoni huma l-bidu ta' proċess li għandu jwassal biex id-dokumenti tas-Sinodu jiġu aġġornati b'mod li jirriflettu r-realtajiet soċjali preżenti filwaqt li joffru proposti u inizjattivi ġodda ta' kif il-Knisja twieġeb għalihom.

Fl-ewwel jum tal-Assemblea ġew diskussi d-dokumenti tas-Sinodu

Kultura-Soċjetà-Knisja

Djakonija u Ġustizzja

Lajċi Nsara

Żwieġ u Familja

Adolexxenti u Żgħażagħ

L-Assemblea Djoċesana ngħalqet bil-messaġġ tal-Arcisqof Charles J. Scicluna.

Filmat: It-tieni jum tal-Assemblea Djoċesana 2018


Fid-dawl tas-sitwazzjoni preżenti, l-Azzjoni Kattolika tixtieq toffri s-servizz tal-gazzetta

Il-Leħen

bla ħlas lil kull min huwa interessat li jirċiviha f'forma ta' PDF permezz ta' email.

Nitolbu lil kull min huwa interessat sabiex jibgħat email fuq

għal aktar informazzjoni.

'Il-Leħen' issa tista' tibda tirċeviha bl-email


It-Tnejn tat-Tieni Ġimgħa tal-Għid

Qari tal-jum

L-Ewwel Qari: Atti 4, 23-31

L-Evanġelju: Ġw 3, 1-8

Kien hemm fost il-Fariżej raġel jismu Nikodemu, wieħed mill-kbarat tal-Lhud.

Dan ġie għand Ġesù billejl u qallu: "Rabbi, aħna nafu li inti Mgħallem mibgħut minn Alla; għax ħadd ma jista' jagħmel is-sinjali li qiegħed tagħmel int jekk ma jkunx Alla miegħu".

Ġesù wieġbu: "Tassew tassew ngħidlek li jekk wieħed ma jitwelidx mill-ġdid, ma jistax jara s-Saltna ta' Alla".

Qallu Nikodemu: "Kif jista' wieħed jitwieled wara li jkun xjieħ?

Jista' forsi jerġa' jidħol f'ġuf ommu u jitwieled?".

Wieġbu Ġesù: "Tassew tassew ngħidlek, li jekk wieħed ma jitwelidx mill-ilma u l-Ispirtu, ma jistax jidħol fis-Saltna ta' Alla.

Dak li jitwieled mill-ġisem hu ġisem; u dak li jitwieled mill-Ispirtu hu spirtu.

La tistagħġibx jekk jiena għedtlek li jeħtiġilkom titwieldu mill-ġdid.

Ir-riħ fejn irid jonfoħ; tisma' ħossu, imma ma tafx mnejn hu ġej jew fejn hu sejjer.

Hekk jiġri minn kull min jitwieled mill-Ispirtu".

L-Evanġelju tal-jum: 20 ta' April


L-omelija tal-Arċisqof Charles Jude Scicluna

"Ressaq idek u qiegħda fuq ġenbi; tkunx bniedem bla fidi iżda emmen" (Ġw 20:27).

L-istedina li Ġesù jagħmel lil Tumas bħal-lum tmint ijiem fuq l-Għid hija stedina li qed jagħmel lil kull wieħed u waħda minna llum.

Xi tfisser li nressqu jdejna u nqegħduha fuq il-ġenb ta' Ġesù?

Il-ġenb ta' Ġesù huwa l-ġenb minfud mil-lanza nhar il-Ġimgħa l-Kbira.

Ġwanni, l-istess evanġelista li jagħtina dan ir-rakkont li għadna kemm smajna, huwa xhud li minn dak il-ġenb minfud, mill-kustat minfud ta' Ġesù ħarġu demm u ilma.

San Ġwann Krisostmu, wieħed mill-missirijiet il-kbar tal-Knisja, jgħidilna li dak id-demm u l-ilma huma s-sagramenti tal-Knisja.

L-ilma huwa l-ħasil li bih tnaddafna minn dnubietna.

Id-demm huwa dak li bih infdejna u li jrejjaqna fis-sagrament imqaddes tal-Ewkaristija.

Min dak il-ġenb, bħalma Eva twieldet mill-ġenb ta' Adam, twieldet minn Adam il-ġdid il-Knisja, Eva l-ġdida.

Dak il-ġenb ifisser il-ħolqien ġdid.

"Ressaq idek u qiegħeda fuq ġenbi" (Ġw 20:27).

Qed jistedinna l-Mulej biex aħna nersqu lejn l-għajn tal-ħniena u nitrejqu bil-Ġisem u d-Demm imqaddes tiegħu.

Qegħdin ngħixu fi żmien partikolari u diffiċli ħafna għax din l-istedina ta' Ġesù ma nistgħux naċċettawha b'mod komplet.

It-talba tagħna llum dan il-Ħadd iddedikat lill-Ħniena Divina hu li Alla jħenn għalina u li ma ndumux ma nkunu nistgħu nersqu lejn il-qrar bil-libertà kollha li konna drajna biha u ta' dan irridu nirringrazzjaw illum il-ministri tal-ħniena divina li huma s-saċerdoti tagħna u nitolbuh ukoll il-grazzja li ma ndumux ma nerġgħu niltaqgħu fil-knejjes tagħna biex nagħmlu t-tqarbina bil-Ġisem u d-Demm tiegħu.

Aħna qegħdin nistednukom li nagħmlu l-qrara tax-xewqa, nistgħu ngħidu, billi nitolbu maħfra 'l Alla b'indiema sħiħa u l-Mulej jaraha din l-indiema u jilqagħha bil-proponiment li mal-ewwel ċans li jkollna, nqerru.

U qed nistednukom nagħmlu tqarbina spiritwali f'kull quddiesa li tiġi mxandra u trasmessa fuq il-media soċjali.

Imma bħalma qalilna l-Papa ftit tal jiem ilu, ix-xewqa tal-Knisja hija li terġa' tiltaqa' bħala familja waħda u li dawn il-kliem ta' Ġesù jkunu għaliha realtà sagramentali qawwija.

"Ressaq idek u qiegħda fuq ġenbi" (Ġw 20:27).

Il-Mulej Ġesù nhar l-ewwel jum tal-ġimgħa, nhar il-Ħadd ġimgħa wara l-irxoxt tiegħu, jerġa' jiltaqa' mad-dixxipli tiegħu miġburin u jiltaqa' wkoll ma' Tumas li b'intelliġenza kbira, irid jara l-evidenza u jifhem li 'l Ġesù aħna nistgħu nagħrfuh billi nressqu jdejna u l-ħarsa tagħna lejn il-pjagi tiegħu.

Ġesù jurina l-pjagi tiegħu madwarna fejn hemm is-solitudni, fejn hemm il-qtigħ il-qalb, fejn hemm min hu emarġinat, fejn hemm min jitħalla jmut minħabba n-negliġenza tagħna, dawk li jmutu minħabba l-mard u għalkemm nippruvaw nikkurawhom, hemm il-limitu ta' dak li nistgħu nagħmlu.

Dawn huma l-pjagi ta' Ġesù llum u aħna nagħrfuh permezz tal-pjagi tiegħu.

Għaliex aħna, bħalma jgħidilna (l-Appostlu Missierna, għalkemm ma rajniehx inħobbuh).

Il-kliem tal-appostlu Pietru jagħtina faraġ kbir: "Lilu, għalkemm ma rajtuhx, intom tħobbuh; fih għad li issa m'intomx tarawh, intom temmnu, fih intom tifirħu b'ferħ glorjuż li ma jistax jitfisser waqt li tiksbu l-għan tal-fidi tagħkom li hu s-salvazzjoni tagħkom" (1Pt 1:8-9).

Meta 'k Alla jrid tgħaddi minn fuqna din il-burraxka, se jkolli l-ferħ ngħammed diversi adulti li qed jippreparaw għall-Magħmudija li ma stajniex nagħmduhom fil-vġili tal-Għid li għadda.

U l-ewwel mistoqsija li npoġġilhom hija: 'X'tixtieq mill-Knisja?'

Huma jirrispondu: 'Il-fidi'.

U jiena ngħidilhom: 'Imma l-fidi x'se tagħtik?'

'Il-ħajja ta' dejjem'.

Dan id-djalogu li jippreċedi li jkun qabel il-Magħmudija tagħhom, huma qed iwettqu u jikkonfermaw it-tagħlim tal-appostlu Pietru fl-Ewwel Ittra tiegħu li llum smajna fit-Tieni Qari: "Intom tiksbu l-għan tal-fidi tagħkom, li hu s-salvazzjoni tagħkom" (1Pt 1:9).

Ġesù stess jagħtina din il-barka li hija l-barka propju tagħna: "Henjin dawk li ma rawx u emmnu" (Ġw 20:29).

U l-evanġelista Ġwanni jagħmel nota: "Dan kollu nkiteb sabiex intom temmnu li Ġesù hu l-Messija, l-Iben ta' Alla u biex bit-twemmin tagħkom ikollkom il-ħajja f'ismu" (Ġw 20:31).

F'dan il-Ħadd tal-Ħniena Divina, ejjew nitolbu 'l Mulej id-don tal-fidi li aħna ma nibżgħux nintelqu f'idejh, anzi mmiddu jdejna biex immissu l-pjagi qaddisa tiegħu mingħajr ma ninsew li qed jistedinna narawhom f'ħutna ppjagati, f'ħutna qegħdin isofru u jbati.

U waqt li nnewlu jdejna li tkun id ta' fidi, id ta' mħabba, id ta' tama kbira.

Arċisqof ta' Malta

Il-Qari tal-Quddiesa:

Evanġelju: Ġw 20, 19-31

Innewlu idna li tkun id ta' fidi, id ta' mħabba, id ta' tama kbira – L-Arċisqof


Is‐Segretarjat għall‐Edukazzjoni Nisranija qed iħabbar dati ġodda għall‐għażla ta' skola tal‐Knisja għas‐sena akkademika li tibda f'Settembru li ġej.

L‐għażla ta' skola se tixxandar live fuq il‐website tal‐Arċidjoċesi ta' Malta

, minn ġo studio mingħajr il‐preżenza tal‐ġenituri u bl‐inqas nies possibbli, minħabba r‐restrizzjonijiet kontra t‐tixrid tal‐coronavirus.

Matul il‐proċess kollu ser ikun preżenti nutar.

Waqt il‐proċess tal‐għażla tal‐iskola, il‐ġenituri ser jiġu kkuntattjati bit‐telefown u jintalbu jagħmlu l‐għażla tagħhom.

It‐telefonati lill‐ġenituri jsiru wara xulxin skont l‐ordni tar‐riżultat tal‐polza tal‐għażla.

Huwa obbligatorju li l‐ġenituri jkunu disponibbli biex jirrispondu t‐telefonata, bħalma kien obbligatorju li jkunu preżenti fis‐sala fejn kienet issir l‐għażla ta' skola.

Dan sabiex il‐proċess jimxi kif meħtieġ u ħadd ma jinqabeż.

L‐Uffiċċju għad‐Dħul fl‐Iskejjel tal‐Knisja jċempel l‐ewwel fuq il‐mobile tal‐omm.

Jekk ħadd ma jirrispondi jċempel fuq il‐mobile tal‐missier, u jekk ħadd ma jirrispondi jċempel fuq in‐numru tad‐dar.

Jekk ħadd ma jirrispondi t‐telefonati kollha li jsiru, il‐proċess jitkompla u ssir telefonata lil min imissu.

Min ma jkunx għażel u jikkuntattja lura lill‐uffiċċju jkun jista' jagħżel mill‐postijiet li jkun fadal, iżda ma jkunx jista' jħassar l‐għażliet li jkunu diġà saru.

In‐numri tat‐telefown li jintużaw huma dawk li ġew sottomessi fl‐applikazzjoni għad‐dħul fl‐iskejjel tal‐Knisja u dawk li l‐ġenituri jkunu taw meta l‐uffiċċju għad‐Dħul fl‐Iskejjel tal‐Knisja jkun ċemplilhom.

Il‐kapijiet tal‐iskejjel tal‐Knisja qed ilestu preżentazzjonjiet b'informazzjoni utli dwar l‐iskola għall‐ġenituri.

Din l‐informazzjoni tkun aċċessibbli

mill‐paġna tal‐iskejjel tal‐Knisja

jew tintbagħat b'email jew bil‐posta.

Il‐postijiet vojta skola skola jitħabbru sa jumejn qabel l‐għażla ta' kull skola.

Il‐ġenituri għandhom ikunu preparati bid‐deċiżjoni tagħhom sa dakinhar li ssir l‐għażla tal‐iskejjel li għaliha applikaw għat‐tfal tagħhom.

Il‐filmati tal‐għażla tal‐iskola jibqgħu aċċessibbli online anke wara li tintemm ix‐xandira.

Ir‐riżultati tal‐għażla jittellgħu online l‐għada ta' kull għażla fuq

il‐paġna tal‐iskejjel tal‐Knisja

Il‐listi tal‐applikanti li se jagħmlu għażla ta' skola tinsab ukoll online.

Għal aktar tagħrif tista' tibgħat email fuq

jew iċċempel fuq

7999 0224 mit‐Tnejn sal‐Ġimgħa mis‐7:30am sat‐3:30pm.

Aktar informazzjoni tingħata

fil‐paġna tal‐iskejjel tal‐Knisja

minn żmien għal żmien.

Jekk iċ‐ċirkustanzi fil‐pajjiż jinbidlu b'tali mod li l‐għażla tal‐iskola ma tkunx tista' ssir, il‐ġenituri jiġu infurmati permezz ta' avviż fuq l‐istess website.

Dati u ħin

It‐Tlieta 12 ta' Mejju, 9:30am

Il‐Ġimgħa 15 ta' Mejju, 9:30am

It‐Tlieta 19 ta' Mejju, 9:30am

Il‐Ġimgħa 22 ta' Mejju, 9:30am

It‐Tlieta 26 ta' Mejju, 9:30am

Il‐Ġimgħa 29 ta' Mejju, 9:30am

Il‐Ġimgħa 29 ta' Mejju, 11:30am

Il‐Ġimgħa 29 ta' Mejju, 12:30pm

Dati ġodda għall-għażla ta' Skola tal-Knisja


Il-messaġġ tal-Arċisqof Charles J. Scicluna

Nixtieq nirringrazzja lill-Gvern ta' Malta għall-appoġġ li dejjem wera u għadu juri b'ħafna modi konkreti għall-edukazzjoni tat-tfal u taż-żgħażagħ li tant ġenituri Maltin jafdaw fi Skejjel tal-Knisja biex minnhom jirċievu servizz effettiv u ħolistiku.

Nixtieq nieħu din l-opportunità biex nirringrazzja lill-ħafna reliġjużi u saċerdoti u staff lajkali għas-servizz ddedikat li qed jagħtu fl-edukazzjoni ta' dawn iż-żgħażagħ u lill-pajjiżna.

Arċisqof ta' Malta

Il-messaġġ tan-Nunzju Appostoliku l-Arċisqof Alessandro D'Errico

Ftehim bejn is-Santa Sede u l-Gvern ta' Malta dwar laptops għall-edukaturi fl-Iskejjel tal-Knisja


L-Ewwel Ħadd tar-Randan

Qari tal-jum

L-Ewwel Qari: Ġen 2, 7-9; 3, 1-7

Salm: 50 (51), 3-4.5-6a.12-13.

14 u 17

It-Tieni Qari: Rum 5, 12-19

L-Evanġelju: Mt 4,1-11

F'dak iż-żmien, l-Ispirtu ħa lil Ġesù fid-deżert biex ix-xitan iġarrbu.

U Ġesù baqa' sajjem għal erbgħin jum u erbgħin lejl, u fl-aħħar ħadu l-ġuħ.

U resaq it-tentatur u qallu: "Jekk inti Bin Alla, ordna li dan il-ġebel isir ħobż".

Iżda Ġesù wieġbu: "Hemm miktub: "Il-bniedem mhux bil-ħobż biss jgħix, iżda b'kull kelma li toħroġ minn fomm Alla".

Imbagħad ix-Xitan ħadu miegħu fil-Belt imqaddsa, qiegħdu fuq il-quċċata tat-tempju, u qallu: "Jekk inti Bin Alla, inxteħet għal isfel; għax hemm miktub li: "Lill-anġli tiegħu jordnalhom jieħdu ħsiebek, u li fuq idejhom jerfgħuk, ħalli ma taħbatx riġlek ma' xi ġebla".

Qallu Ġesù: "Hemm miktub ukoll: "Iġġarrabx lill-Mulej, Alla tiegħek".

Għal darb'oħra x-xitan ħadu miegħu fuq muntanja għolja ħafna, urieh is-saltniet kollha tad-dinja u l-glorja tagħhom, u qallu: "Dawn kollha nagħtihom lilek jekk tinxteħet tadurani".

Imbagħad qallu Ġesù: "Itlaq, Xitan!

Għax hemm miktub: "Lill-Mulej, Alla tiegħek, għandek tadura, u lilu biss taqdi".

Imbagħad ix-Xitan ħallieh.

U minnufih ġew xi anġli u kienu jaqduh.

L-Evanġelju tal-Ħadd: 1 ta' Marzu


L-Eżaltazzjoni tas-Salib Imqaddes – Festa

Qari tal-jum

L-Ewwel Qari: Numri 21:4b-9

L-Evanġelju: Ġw 3:14-17

F'dak iż-żmien, Ġesù qal lil Nikodemu: «Ħadd ma tela' s-sema ħlief Bin il-bniedem, li niżel mis-sema.

U kif Mosè rafa' s-serp fid-deżert, hekk jeħtieġ li jkun merfugħ Bin il-bniedem, biex kull min jemmen fih ikollu l-ħajja ta' dejjem.»

Għax Alla hekk ħabb lid-dinja li ta lil Ibnu l-waħdieni, biex kull min jemmen fih ma jintilifx, iżda jkollu l-ħajja ta' dejjem.

Għax Alla ma bagħatx lil Ibnu fid-dinja biex jagħmel ħaqq mid-dinja, imma biex id-dinja ssalva permezz tiegħu.

L-Evanġelju tal-jum: 14 ta' Settembru


Qari tal-jum

L-Ewwel Qari: Num 24, 2-7.15-17a

Salm: 24 (25), 4bċ-5ab.6-7bċ.8-9

L-Evanġelju: Mt 21, 23-27

F'dak iż-żmien, Ġesù daħal fit-tempju, u, waqt li kien qiegħed jgħallem, resqu fuqu l-qassisin il-kbar u x-xjuħ tal-poplu u qalulu: "Int b'liema setgħa qiegħed tagħmel dan kollu?

U min tahielek din is-setgħa?".

U Ġesù qalilhom: "Ħa nagħmlilkom mistoqsija waħda jien ukoll: jekk tweġbuni għaliha, jien ukoll ngħidilkom b'liema setgħa qiegħed nagħmel dan kollu.

Il-magħmudija ta' Ġwanni minn fejn kienet ġejja, mis-sema jew mill-bnedmin?".

Dawk bdew jirraġunaw bejniethom u jgħidu: "Jekk inweġbuh: "Mis-sema", jgħidilna: "Mela għaliex ma emmintux?".

U jekk ngħidulu: "Mill-bnedmin", nibżgħu min-nies, għax lil Ġwanni kulħadd iżommu bi profeta".

Imbagħad wieġbu lil Ġesù u qalulu: "Ma nafux".

U hu qalilhom: "Mela anqas jiena ma ngħidilkom b'liema setgħa qiegħed nagħmel dan".

L-Evanġelju tal-jum: 16 ta' Diċembru


Papa Franġisku waqt l-Angelus tal-Ħadd fi Pjazza San Pietru (Vatican Media)

Għeżież ħuti, il-jum it-tajjeb!

F'dan l-ewwel Ħadd tar-Randan, l-Evanġelju (cfr Mt 4, 1-11) jirrakkuntalna li wara l-Magħmudija fix-xmara Ġordan, "l-Ispirtu ħa lil Ġesù fid-deżert biex ikun imġarrab mix-xitan" (v. 1).

Hu jħejji ruħu għall-bidu tal-missjoni tiegħu ta' ħabbar tas-Saltna tas-Smewwiet, u, bħal Mosè u Elija qablu (cfr Eż 24,18; 1 Sla 19,8) fl-Antik Testment, jitħejja bis-sawm għal erbgħin jum.

Jidħol "fir-Randan".

Fi tmiem daż-żmien ta' sawm, jidħol b'saħħa it-tantatur, ix-xitan, li għal tliet darbiet jipprova jdaħħal lil Ġesù f'diffikultà.

L-ewwel tentazzjoni tieħu spunt mill-fatt li Ġesù għandu l-ġuħ; ix-xitan jissuġġerilu: "Jekk int Iben Alla ordna lil dal-ġebel isir ħobż" (v. 3).

Sfida.

Imma t-tweġiba ta' Ġesù hi ċara: "Hemm miktub: Mhux bil-ħobż biss jgħix il-bniedem, iżda b'kull kelma li toħroġ minn fomm Alla" (4,4).

Hu qed jirreferi għal Mosè meta lill-poplu fakkru fil-mixja li għamel fid-deżert, li tulha kien tgħallem li ħajtu tiddependi mill-Kelma t'Alla (cfr Dewt 8.3).

Imbagħad ix-xitan jipprova t-tieni darba, (vv.

5-6) u jsir aktar stuż, jikkwota wkoll l-Iskrittura Mqaddsa.

L-istrateġija hija ċara: jekk int għandek tant fiduċja fil-qawwa t'Alla, allura ġarrabha, infatti l-Iskrittura stess tafferma li se jiġu l-anġli jgħinuk (v.6) Imma f'dal-każ ukoll Ġesù ma jħallix lix-xitan iħawdu għax min jemmen jaf li lil Alla ma nġarrbuhx, imma l-fiduċja tagħna hi fil-ħniena tiegħu.

Għalhekk, għall-kliem mill-Bibbja li Satana jinterpreta kif jaqbel lilu Ġesù jwieġeb bi kwotazzjoni oħra: "Hemm miktub ukoll: iġġarrabx lill-Mulej Alla tiegħek" (v. 7).

Fl-aħħar, it-tielet tentattiv (vv.

8-9) jikxef il-veru għan tax-xitan: minħabba li l-miġja tas-Saltna tas-Smewwiet tfisser il-bidu tat-telfa tiegħu, il-malinn jipprova jifred lil Ġesù mit-twettiq tal-missjoni tiegħu billi joffrilu prospettiva ta' messjaniżmu politiku.

Iżda Ġesù jirrofta l-idolatrija tas-setgħa u tal-glorja umana u, fl-aħħar, ikeċċi lit-tantatur u jgħidlu: "Itlaq, xitan!

Għax hemm miktub: "Lill-Mulej, Alla tiegħek, għandek tadura, u lilu biss taqdi" (v. 10).

U f'dal-ħin ħdejn Ġesù, li baqa' fidil għall-missjoni li tah il-Missier, resqu l-anġli biex jaqduh (cfr v. 11).

Dan jgħallimna ħaġa: Ġesù ma jiddjaolgax max-xitan.

Ġesù jwieġeb bil-Kelma t'Alla, mhux bil-kelma tiegħu.

Ħafna drabi waqt it-tentazzjoni aħna nibdew niddjalogaw magħha, niddjalogaw max-xitan: "Iva, jien nista' nagħmel hekk....., imbagħad immur inqerr, imbagħad dan, dak....".

Qatt ma għandna niddjalogaw max-xitan.

Ġesù jagħmel żewġ affarijiet max-xitan: ikeċċih 'l hemm jew, kif ġara f'dal-każ, iwieġeb bil-Kelma t'Alla.

Oqgħodu attenti, qatt tiddjalogaw mat-tentazzjoni, qatt tiddjalogaw max-xitan.

Illum ukoll Satana jinvadi l-ħajja tal-bnedmin biex jittantahom bil-proposti tiegħu li jiġbduk: iżid leħnu ma' tant oħrajn li jippruvaw imannsu l-kuxjenza.

Minn kull naħa ġejjin messaġġi li jistiednuk biex taqa' għat-tentazzjoni ħalli ġġarrab is-sakra tat-trasgressjoni.

L-esperjenza ta' Ġesù tgħallimna li t-tentazzjonni hi tentattiv biex teħodna f'triqat differenti minn dawk ta' Alla: "U agħmel hekk, m'hemmx problemi, imbagħad Alla jaħfer!

Imma ġurnata gost titlifhiex....." – "Imma hu dnub!" – "Le, mhu xejn".

Toroq alternattivi li jtuna s-sensazzjoni tal-awtosuffiċjenza, tat-tgawdija tal-ħajja bħala għan fih innifsu.

Imma dan kollu hu illużjoni: malajr nindunaw li aktar ma nitbiegħdu minn Alla, aktar inħosuna bla difiża u bla saħħa quddiem il-problemi l-kbar tal-eżistenza.

Jalla l-Verġni Marija, Omm dak li saħaq ras is-serpent, tul daż-żmien tar-Randan, tgħinna biex nishru quddiem it-tentazzjonijiet, biex ma nsirux ilsira ta' ebda idolu ta' din id-dinja, biex nimxu wara Ġesù fit-taqbida kontra l-ħażen; b'hekk aħna wkoll noħorġu rebbiħin bħal Ġesù.

Wara l-Angelus

Għeżież ħuti!

Insellem lilkom ilkoll fidili minn Ruma u pellegrini li ġejtu mill-Italja u minn diversi pajjiżi.

Insellem partikolarment liż-żgħażagħ minn Formentera, lill-fidili minn Ostuni u li dawk mill-parroċċa San Piju ta' Pietralcina f'Ruma.

Nawgura lil kulħadd li l-mixja tar-Randan, li għadu kif beda, tkun għanja bil-frott tal-Ispirtu u għanja bl-opri tajba.

Jien xi ftit imnikket minħabba l-aħbarijiet li qed jaslu dwar tant persuni maħrubin, tant irġiel, nisa, tfal imkeċċijin minħabba l-gwerer, tant migranti li jitolbu kenn fid-dinja u għajnuna.

Dal-ġranet is-sitwazzjoni marret għall-agħar.

Nitolbu għalihom.

Nitlobkom ukoll tiftakru fit-talb fl-Eżerċizzi Spiritwali tal-Kurja ta' Ruma li se jibdew illejla f'Ariccia.

Sfortunatament ir-riħ li għandi mhux se jippermettili nieħu sehem fihom dis-sena: il-meditazzjonijiet se nsegwihom minn hawnhekk.

Ningħaqad spiritwalment mal-Kurja u mal-persuni kollha li qed jgħixu waqtiet ta' talb bl-Eżerċizzi spiritwali li qed jagħmlu mid-dar.

Il-Ħadd it-tajjeb u l-pranzu t-tajjeb!

Miġjub għall-Malti mit-Taljan minn Joe Huber

Il-Papa fl-Angelus: 'qatt tidħol fi djalogu max-xitan'


Stejjer mill-Arkivju Ritratt: Emanuel Borg (kollezzjoni ta' John Borg) Fibreglass boat fire, Kalkara boat yard, 1960s Stejjer mill-Arkivju Magna Żmien hija impenjata li taqsam l-arkivju tagħha mal-pubbliku.

Nagħmlu dan permezz ta' sensiela ta' kollaborazzjonijiet mal-artisti u l-ħallieqa li jipproduċu avvenimenti pubbliċi li jinkludu wirjiet, spettakli, sessjonijiet ta' ħidma u lectures Malta u barra.

Madankollu, ħafna materjal jinsab fl-arkivju diġitali tagħna.

Din il-paġna tippreżenta għażla ta' wħud mill-oġġetti u l-istejjer interessanti li konna xxurtjati li ġbarna mill-pubbliku.

Pawlu Degabriele, il-Bies

Il-Maltin fit-Tuneżija


Il-Maltin fit-Tuneżija Ritratt: kollezzjoni ta' Joseph Mangani Il-Maltin fit-Tuneżija Minkejja li arċipelagu f'nofs il-Mediterran, ta' spiss ninsew li Malta għandha storja mill-qrib u profonda mal-pajjiżi ġirien tagħha, speċjalment dawk fl-Afrika ta' Fuq.

Fuq vjaġġ ta' riċerka u ġbir it-Tuneżija, Andrew Alamango, il-fundatur u d-direttur artistiku ta' Magna Żmien, ltaqa' ma' xi Maltin ta' Tuneż li qasmu l-memorji, l-aneddoti u l-istejjer tal-komunità tagħhom li dari kienet waħda ħajja u vibranti.

Il-Maltin f'Tuneż kienu magħrufa bħala produtturi ta' qoton ta' kwalità, xufiera tal-karozzini, u għall-pastizzi, u ħallew il-marka tagħhom fuq is-soċjetà Tuneżina anki sal-lum.

Kienu wkoll assoċjati b'mod partikolari mal-ħwienet tal-laħam, b'mod partikolari l-laħam taż-żiemel kif ukoll tal-majjal.

Ħafna minn dawn kellhom il-ħwienet fis-suq lokali ta' Tuneż, il-Marché Central f'Rue de Allemagne.

Kollezzjoni ta' Joseph Mangani Kollezzjoni ta' Joseph Mangani

Għalkemm il-komunità Maltija f'Tuneż iddiżintegrat wara s-snin ħamsin, wieħed xorta jista' jsib fdalijiet tal-imgħoddi, li jfakkru fiż-żmien tal-preżenza qawwija u rikka tal-Maltin fil-pajjiż.

Il-Maltin għadhom miftakra b'mod partikolari minħabba l-qrubija tal-lingwa u l-mod kif integraw fis-soċjetà Tuneżina u ħallew il-marka tagħhom fuqha.

Ir-rabta bejn iż-żewġ pajjiżi għadha b'saħħitha llum u kull min jivvjaġġa lejn u mit-Tuneżija żgur li jiltaqa' mal-frażi " Malta ħanina, ħobża u sardina. "

Illum jirrakkontaw l-istejjer ta' kif għexu b'mod armonjuż flimkien ma' kulturi oħra filwaqt li komplew bit-tradizzjonijiet reliġjużi u kulturali Maltin tagħhom, u integraw mas-soċjetà liberali u kulturalment diversa tat-Tuneżija li kienet miftuħa għall-Mediterran u l-poplu tiegħu.

Ritratt partikolarment interessanti huwa dak tal-familja Temimi. ln-nanna kienet Antoinette Zammit minn Ħamrun.

Antoinette ħadmet bħala stewardess fuq il-vapur ta' bejn Malta u t-Tuneżija fil-bidu tas-snin tletin, u fuq dan l-istess vapur, iltaqgħet u bdiet tinnamra ma' Mohamed Taoufik Temimi, u spiċċaw iżżewġu.

Kollezzjoni ta' Hatem Temimi

Antoinette ġarret minn Malta għat-Tuneżija u bdiet tgħix f'La Fayette, fejn rabbiet il-familja tagħha.

Lil Antoinette llum għadhom jiftakruha bħala Nanna Ferida Temimi mill-Ħamrun u għalkemm hemm biss ftit dixxendenti ta' din il-komunità, għad għandhom għal qalbhom il-gżira tal-oriġini tagħhom.

Xi wħud kisbu wkoll in-nazzjonalità Maltija.

Kollezzjoni ta' Hatem Temimi

L-Ambaxxata ta' Malta f'Tuneż qed tipprova wkoll iżżomm dawn ir-relazzjonijiet, fosthom bil-pubblikazzjoni ta' riċerka dwar Maltin ta' Tuneż magħrufa, fosthom l-iskoperta li l-perit eminenti Malti Ġużè D'Amato, li ddisinja l-bażilika ikonika tal-Madonna tal-Karmnu l-Belt Valletta, twieled u ggradwa t-Tuneżija.

L-Istorja ta' Qabel

L-Istorja Li Jmiss


Pawlu Degabriele il-Bies Ritratt: kollezzjoni ta' Guża Mifsud Pawlu Degabriele, il-Bies Il-mużiċist Oliver Degabriele dan l-aħħar infurmana li kien kiseb recordings tal-bużnannu tiegħu li skopra li ma kien ħadd ħlief l-għannej rinomat Pawlu Degabriele Il-Bies .

Peress li dejjem kien jistaqsi lilu nnifsu minn fejn kienet ġejja l-inklinazzjoni mużikali tiegħu, kien pjaċir kbir tiegħu jiktibilna kelmtejn u jaqsamhom magħna.

Pawlu l-Bies kien għannej magħruf li twieled fil-11 ta' April 1908 ż-Żejtun.

Ħadem f'diversi xogħlijiet, fosthom ix-xogħol iebes tat-tqandil tal-faħam fil-Port il-Kbir, u aktar tard bħala landier.

B'xorti ħażina, kien għama meta kellu ftit aktar minn għoxrin sena.

Miet fl-1980, ta' 72 sena.

Jibqa' favorit fost id-dilettanti tal-folklor għall-vuċi mnikkta u passjonali tiegħu u s-sengħa fit-twassil tal-versi poetiċi tiegħu.

Diffiċli titkellem dwar xi ħadd li qatt ma ltqajt miegħu, u qatt ma kelli x-xorti niltaqa' mal-bużnannu tiegħi li miet fis-sena li twelidt fiha jien.

Pawlu l-Bies huwa eroj folkloristiku, speċjalment iż-Żejtun (fejn għandu bust iddedikat għall-memorja tiegħu) u kien ikanta l-Bormliża b'vuċi unika li ġġiegħlek tpoġġi bilqiegħda u tisma'.

Huwa magħruf b'mod speċjali għal "Id-Destin", għanja li titkellem dwar kif tilef il-vista (ta' 21-il sena) u kif qatt ma ra l-uċuħ ta' wliedu, ħlief it-tifel il-kbir tiegħu ta' sena (nannuwi).

Peress li jien mużiċist, dejjem kont inklinat lejn il-mużika u ndoqq bil-widna ta' età żgħira ħafna.

Dejjem staqsejt lili nnifsi dwar minn fejn ġejja din il-ġibda, għax m'għandi 'l ħadd idoqq xi strument fil-familja.

Issa nagħraf li għandi nrodd ħajr lill-bużnannuwi li għaddieli xi ftit minn dik il-maġija.

Magna Żmien · Għana tal-Fatt 'Id-Destin'

"F'ħajti jien kemm kont imqareb,

issa kelli noqgħod kwiet.

Kull fejn jiena ndawwar wiċċi,

ma narax ħlief dlamijiet.

Ħamest itfal ma' rajtx 'il wiċċhomm,

Anke tal-kbir kont insejt.

Kemm hu ikrah bniedem għama,

Min hu bħali jaf xi jgħid."

Ritratti: kollezzjoni ta' Guża Mifsud Awdjo: kollezzjoni ta' Oliver Degabriele

L-Istorja ta' Qabel

L-Istorja Li Jmiss


Is-sajd fis-Żurrieq fis-snin sittin Lonzu D'Amato Ritratt: kollezzjoni ta' Guido Stilon Lonzu D'Amato Xi nies li żaru l-wirja tagħna Malta in Transition ta' Guido Stilon għarfu ħbieb u membri tal-familja f'xi wħud mir-ritratti.

Ann Marie D'Amato għarfet lil bużnannuha Lonzu D'Amato f'ritratt ta' sajjieda qed iniżżlu x-xbieki tagħhom maġenb it-triq li twassal għal Wied iż-Żurrieq fil-bidu tas-Sittinijiet.

Ħajr lil Anne Marie D'Amato u l-familja għar-ritratti ta' Lonzu D'Amato

Lonzu D'Amato twieled fl-1895 u trabba ż-Żurrieq, u għex hemm sakemm miet ta' 86 sena.

Huwa u martu Catherine kellhom ħamest itfal; Joseph, Ninu, Leli, Xandru, u Salvina.

Sfortunatament, Salvina mietet tragikament ta' 16-il sena f'inċident f'Wied iż-Żurrieq.

L-istorja tgħid li bomba mhux sploduta nstabet minn raġel fejn il-grotta magħrufa bħala "il-Ħnejja".

Ġarrha sal-maħżen tiegħu fejn splodiet, u qatlet lilu u lil wieħed minn uliedu, u lil Salvina li dak il-ħin kienet qed tħit fuq l-għatba.

Lonzu għadda ħajtu sajjied, u ħadem l-art ukoll kull meta l-baħar kien ikun imqalleb wisq.

Wieħed min-neputijiet tiegħu jiftakar lin-Nannu Lonzu jrabbi l-familja billi jistad minn fuq kajjik bil-moqdief u bil-qlugħ; "Niftakru dieħel f'dawk in-nases kbar tal-qasab aħna u ngħaddu l-labra biex insewwu l-biċċiet li kien ikollhom il-ħsara".

Il-kamera ta' Guido ġibdet lis-sajjieda waqt ħidmiethom b' Filfla fl-isfond.

Qabdithom preċiż fil-mument li Lonzu jiċċassa lejn il-lenti — mument li sar etern hekk kif iħares lejna minn fuq il-baħar ta' kull żmien.

Dawn kienu 3 aħwa.L-ewwel wieħed fuq il-lemin Alonzo magħruf bħala Lonzu.

Kien raġel mibni sew.

Tan-nofs Michelangelo magħruf bħala Kalanġ.

Ipejjep daqs ċumnija u riżervat ħafna.

L-ewwel fuq ix-xellug Francis magħruf bħala Frenċ, l-aktar wieħed intelliġenti tal-aħwa.

Id-dgħajsa tagħhom inħarqet fil-Marsa fejn kienet irmiġġata ħdejn il-maħżen ta' Salvatore Caruana.

Aktar tard kellhom oħra li kienu jżommuha Wied iż-Żurrieq.

L-Istorja ta' Qabel

L-Istorja Li Jmiss


Involvi ruħek magħna Ritratt: kollezzjoni ta' Guido Stilon Woman looks into an image viewer, early 1960s Involvi ruħek magħna Mill-2017, Magna Żmien ġabret u ddiġitalizzat ammont kbir ta' ħoss, xbihat u materjal awdjoviżiv li jmur lura għas-seklu għoxrin, kollu kemm hu marbut mal-Gżejjer Maltin u mad-dijaspora Maltija.

Dan il-kontenut awdjoviżiv jingħata minn membri tal-pubbliku mill-kollezzjonijiet privati tagħhom sabiex jiġi ppreżervat, u biex Magna Żmien u kollaboraturi oħrajn ikunu jistgħu jinterpretaw dan il-materjal mill-ġdid.

Magna Żmien tixtieq tagħmel dan il-materjal disponibbli għall-artisti u r-riċerkaturi għall-iskop tar-riċerka artistika u storika, l-iżvilupp kreattiv u l-għarfien pubbliku.

Dan l-aċċess jippermetti interpretazzjoni mill-ġdid u involviment imġedded mal-kollezzjonijiet diġitali.

Madankollu, peress li dan il-materjal ikun ingħata b'mod ġeneruż minn membri tal-pubbliku, Magna Żmien għandha r-responsabbiltà li tiżgura li l-kontenut tal-arkivju tagħna jintuża b'mod rispettuż u f'konformità max-xewqat tad-donaturi, kif ukoll li titħares l-privatezza tagħhom.

Għal dan il-għan, Magna Żmien tilqa' t-talbiet għall-kollaborazzjoni, iżda tirriżerva d-dritt li tqis kull talba skont il-mertu tagħha, u fil-limiti tar-riżorsi tal-organizzazzjoni.

Għalkemm ma nistgħux ngħinu proġetti direttament b'mod finanzjarju, nistgħu nkunu sħab f'applikazzjonijiet ta' finanzjament xierqa.

Kollaborazzjonijiet passati jinkludu Ilħna Mitlufa, Etnika, Giulia Privitelli, Caroline Tonna, Fleeting Territories, Justine Balzan, u Timothy Garrett.

Sa Diċembru 2020 ġbarna aktar minn 8500 xbiha u reġistrazzjoni minn membri tal-pubbliku f'Malta.

Aħna grati ħafna lil kull min ikompli jressqilna l-materjal biex nippreżervawh u nużawh.

Mill-2018 'il hawn ippreżentajna l-istejjer tagħhom fi 11-il avveniment pubbliku, spettakli u wirjiet f'Malta u barra mill-pajjiż, f'Tuneż, Vjenna, Budapest u Londra.

L-2021 mistenni jkun sena impenjattiva oħra ta' kollaborazzjonijiet.

1615-il ritratt 5016-il negattiva 1065 slajd 296 8mm ta' films 89 kasett awdjo 80 bobina miftuħa (żigarella) 605 fajls oħra minn sorsi diġitali

Nota ta' Aċċess Ġenerali

Il-biċċa l-kbira tal-kollezzjonijiet li Magna Żmien taħdem bihom huma filmati, ritratti u reġistrazzjonijiet awdjo privati tal-membri tal-familja tad-donatur u tal-ħbieb tagħhom — li ħafna minnhom mietu minn dak iż-żmien 'il hawn.

Dawn l-istampi qatt ma kienu maħsuba biex jidhru lil hinn minn ċirku żgħir ta' ħbieb u familja.

Minħabba r-responsabbiltà li ġejna fdati biha, noqogħdu attenti kif naqsmu dan il-kontenut.

F'xi każijiet, l-individwi jistgħu jidentifikaw membri tal-familja f'ritratti jew filmati li naqsmu online, jew f'wirjiet, u f'dawk il-każijiet nistgħu nipprovdu kopja lil dik il-persuna.

Madankollu, dawn it-tipi ta' talbiet mhux dejjem jistgħu jiġu ssodisfati, u m'għandniex il-kapaċità li nilqgħu talbiet biex infittxu l-kollezzjonijiet tagħna għal persuni jew postijiet partikolari.

Il-proċess ta' kollaborazzjoni

Malli jsir l-ewwel kuntatt ma' artist jew riċerkatur — idealment permezz tal-formola ta' kuntatt tagħna — nitolbu xi informazzjoni bażika dwar il-proġett jew il-kollaborazzjoni li tkun qed tipproponielna, inklużi d-dati proposti, kollaboraturi oħra, u kull informazzjoni rilevanti oħra.

Imbagħad niltaqgħu miegħek biex niċċaraw l-informazzjoni li jkun hemm bżonn u nsibu punti ta' kollaborazzjoni.

Idealment dan iseħħ fl-istudio tagħna l-Belt Valletta, fejn inkunu nistgħu niggwidak fil-kollezzjonijiet tagħna.

Il-kontenut awdjoviżiv tal-arkivju tagħna huwa aċċessibbli permezz ta' portal online.

Madankollu, id-deskrizzjonijiet ta' kull oġġett, jew kollezzjoni, jistgħu ma jkunux iddettaljati bl-istess mod fl-arkivju kollu.

Għalhekk, jeħtieġ tkunu lesti tqattgħu l-ħin tfittxu fil-kollezzjonijiet skont il-materjal meħtieġ u ċirkostanzi oħra!

Tridu wkoll tkun konxji mid-drittijiet tal-Proprjetà Intellettwali (IP) dovuti lis-sidien tal-materjal tagħna u l-qbil tal-użu li Magna Żmien tkun daħlet għalihom.

Il-materjal li qed jiġi aċċessat jappartjeni parzjalment lid-donaturi individwali, li jista' jkollhom bżonn jiġu kkonsultati dwar l-użu tal-materjal tagħhom, skont in-natura tal-proġett tiegħek.

Mhux se nużaw oġġetti mill-arkivju tagħna għall-gwadann kummerċjali, u mhux se nikkollaboraw ma' entitajiet privati fuq proġetti li jeżistu purament għall-qligħ kummerċjali.

Filwaqt li se jsir kull sforz biex jiġu akkomodati t-talbiet għall-kollaborazzjoni, peress li Magna Żmien hija organizzazzjoni volontarja, ir-riżorsi meħtieġa mhux dejjem ikunu disponibbli min-naħa tagħna.

Niżżel il-PDF tal-proċedura ta' kollaborazzjoni